
Trosolwg
Cynhaliodd Llywodraeth Cymru ymgynghoriad ar fersiwn ddrafft o Strategaeth Dementia (2026 – 2036). Nod y Strategaeth Dementia yw gwella gofal a chymorth dementia yng Nghymru.  

Camau i’w Cymryd
Mae’r ddogfen hon er gwybodaeth yn unig.

Rhagor o wybodaeth a dogfennau cysylltiedig
Mae fersiynau print bras, Braille ac iaith amgen o'r ddogfen hon ar gael ar gais.

Manylion cyswllt
I gael rhagor o wybodaeth:
Yr Is-adran Gofal Sylfaenol ac Iechyd Meddwl 
Llywodraeth Cymru
Parc Cathays
Caerdydd
CF10 3NQ
E-bost: MentalHealthandVulnerableGroups@llyw.cymru

Copîau ychwanegol
Dim ond yn electronig y cyhoeddwyd y crynodeb hwn o ymatebion, a’r holl ddogfennau ymgynghori, a dim ond ar wefan Llywodraeth Cymru y maent ar gael.

Mae’r ddogfen hon ar gael yn Saesneg: Draft dementia strategy for Wales 2026 to 2036 | GOV.WALES.

[image: ]

Mae’r ddogfen hon ar gael yn Saesneg hefyd / This document is also available in English
Rydym yn croesawu gohebiaeth a galwadau ffôn yn Gymraeg / We welcome correspondence and telephone calls in Welsh
[image: ]  © Hawlfraint y Goron xxxx
Rheoliad Cyffredinol y DU ar Ddiogelu Data (GDPR)
Llywodraeth Cymru fydd y rheolydd data ar gyfer ymgyngoriadau Llywodraeth Cymru ac unrhyw ddata personol a ddarperir gennych wrth ichi ymateb i'r ymgynghoriad. 

Mae gan Weinidogion Cymru bwerau statudol y byddant yn dibynnu arnynt i brosesu’r data personol hyn a fydd yn eu galluogi i wneud penderfyniadau cytbwys ynghylch sut y maent yn cyflawni eu swyddogaethau cyhoeddus. Y sail gyfreithlon ar gyfer prosesu gwybodaeth yn yr ymarfer casglu data hwn yw ein tasg gyhoeddus; hynny yw, arfer ein hawdurdod swyddogol i ymgymryd â rôl a swyddogaethau craidd Llywodraeth Cymru. (Erthygl 6(1)(e)) 

Bydd unrhyw ymateb a anfonwch atom yn cael ei weld yn llawn gan staff Llywodraeth Cymru sy'n gweithio ar y materion y mae'r ymgynghoriad hwn yn ymwneud â nhw neu sy’n cynllunio ymgyngoriadau ar gyfer y dyfodol.  Yn achos ymgyngoriadau ar y cyd, mae’n bosibl y bydd hyn yn cynnwys awdurdodau cyhoeddus eraill hefyd. Pan fo Llywodraeth Cymru yn cynnal dadansoddi pellach o'r ymatebion i ymgynghoriad, yna gall trydydd parti achrededig (e.e. sefydliad ymchwil neu gwmni ymgynghori) gael ei gomisiynu i wneud y gwaith hwn.  Ymgymerir â gwaith o'r fath dim ond o dan gontract. Mae telerau ac amodau safonol Llywodraeth Cymru ar gyfer contractau o'r fath yn nodi gofynion caeth ar gyfer prosesu a chadw data personol yn ddiogel.

Er mwyn dangos bod yr ymgynghoriad wedi’i gynnal yn briodol, mae Llywodraeth Cymru yn bwriadu cyhoeddi crynodeb o'r ymatebion i'r ddogfen hon. Mae'n bosibl hefyd y byddwn yn cyhoeddi'r ymatebion yn llawn. Rydym yn cyhoeddi ymatebion yn ddienw ac ni fydd eich enw a'ch manylion cyswllt yn cael eu cynnwys. Os hoffech i'ch enw neu fanylion eraill gael eu cyhoeddi gyda’ch ymateb, rhowch wybod i ni pan fyddwch yn cyflwyno eich ymateb, a byddwn yn eu cynnwys.

Dylech hefyd fod yn ymwybodol hefyd o'n cyfrifoldebau o dan ddeddfwriaeth Rhyddid Gwybodaeth ac y gall Llywodraeth Cymru fod dan rwymedigaeth gyfreithiol i ddatgelu rhywfaint o wybodaeth.

Os caiff eich manylion chi eu cyhoeddi fel rhan o'r ymateb i'r ymgynghoriad, caiff yr adroddiadau hyn eu cadw am gyfnod amhenodol.  Ni fydd gweddill eich data a gedwir fel arall gan Lywodraeth Cymru yn cael eu cadw am fwy na thair blynedd.
Eich hawliau
O dan y ddeddfwriaeth diogelu data, mae gennych yr hawl:
· i wybod am y data personol a gedwir amdanoch chi a'u gweld
· i’w gwneud yn ofynnol inni gywiro gwallau yn y data hynny
· (o dan rai amgylchiadau) i wrthwynebu neu gyfyngu ar brosesu’r data
· (o dan rai amgylchiadau) i’ch data gael eu ‘dileu’
· (o dan rai amgylchiadau) i gludadwyedd data
· i gyflwyno cwyn i Swyddfa’r Comisiynydd Gwybodaeth, ein rheoleiddiwr annibynnol ar gyfer diogelu data.




I gael rhagor o fanylion am yr wybodaeth y mae Llywodraeth Cymru yn ei chadw ac am y defnydd a wneir ohoni, neu os ydych am arfer eich hawliau o dan y Rheoliad Cyffredinol ar Ddiogelu Data, gweler y manylion cyswllt isod:

Y Swyddog Diogelu Data:
Llywodraeth Cymru
Parc Cathays
CAERDYDD
CF10 3NQ
e-bost: swyddogdiogeludata@llyw.cymru

Dyma fanylion cyswllt Swyddfa’r Comisiynydd Gwybodaeth:  
Wycliffe House
Water Lane
Wilmslow
Cheshire SK9 5AF
Ffôn: 0303 123 1113
Gwefan: https://ico.org.uk/

Mae'r adroddiad hwn yn crynhoi'r ymatebion i'r ymgynghoriad o'r enw Strategaeth Ddrafft Dementia (2026 – 2036). Bydd y canlyniadau a'r dadansoddiad yn llywio newidiadau a diwygiadau i'r Strategaeth Dementia derfynol. 

Cafodd y strategaeth ddrafft ei llywio gan dystiolaeth gan nifer o randdeiliaid ac yn hollbwysig gan bobl â phrofiad bywyd sydd wedi llunio'r blaenoriaethau arfaethedig. Mae dau grŵp gorchwyl a gorffen allanol wedi'u sefydlu i gynghori ar y cynnwys a'r trefniadau llywodraethu sy'n cefnogi'r cynllun olynol ac maent wedi bod yn allweddol wrth ddatblygu'r gwaith hwn hyd yn hyn.  

Y bwriad yw datblygu'r strategaeth newydd mewn partneriaeth a chymryd yr amser angenrheidiol i ymgysylltu mewn ffordd ystyrlon gydol y broses â phartneriaid a phobl sydd â phrofiad bywyd. Felly, bwriad yr ymgynghoriad hwn yw rhoi cyfle i bobl ymgysylltu'n gynnar â'r cynnwys a'r themâu a fydd yn cael eu cynnwys yn y strategaeth derfynol. Bydd y strategaeth derfynol yn rhoi rhagor o fanylion ar sut y mae'n cyd-fynd â strategaethau allweddol eraill y llywodraeth a bydd yn rhoi mwy o fanylion ar y canlyniadau a'r ymrwymiadau disgwyliedig.

Bydd y Strategaeth Dementia newydd 2026-2036 yn disodli'r Cynllun Gweithredu ar gyfer Dementia, a gyhoeddwyd ym mis Chwefror 2018, a'r Ddogfen Gydymaith ddilynol yn 2021.

Mae'r strategaeth wedi'i gosod yng nghyd-destun ‘Cymru Iachach: ein Cynllun Iechyd a Gofal Cymdeithasol’ sy'n amlinellu'r weledigaeth ar gyfer dull system gyfan o ymdrin ag iechyd a gofal cymdeithasol yng Nghymru. 

Mae wedi’i gosod yng nghyd-destun Deddf Llesiant Cenedlaethau’r Dyfodol (Cymru) 2014 hefyd sy’n ceisio gwella llesiant cymdeithasol, economaidd, amgylcheddol a diwylliannol Cymru. 

Fel rhan o'r ymgynghoriad, cynhaliwyd gwaith ymgysylltu cyn ymgynghori er mwyn cael adborth cychwynnol gan randdeiliaid. Cyhoeddwyd yr holiadur ar 18 Tachwedd 2024 a daeth i ben ar 13 Rhagfyr 2024. Nod yr holiadur dementia oedd casglu barn ar y meysydd allweddol y dylem ganolbwyntio arnynt trwy gydol y broses ymgysylltu ar gyfer y strategaeth dementia newydd. Roedd yr arolwg yn cadarnhau y byddai ymatebion yn cael eu defnyddio i lywio'r sgyrsiau yn ystod y gweithgareddau ymgysylltu ar gyfer y cynllun newydd. 

Derbyniwyd cyfanswm o 416 o ymatebion, ac fe wnaeth y canfyddiadau lywio cynnwys y strategaeth ddrafft dementia.

Roedd yr ymgynghoriad ar y strategaeth ddrafft dementia yn cynnwys cyhoeddi asesiadau effaith drafft ategol, yn ogystal â fersiwn Hawdd ei Ddeall a fersiwn BSL o'r strategaeth. Mae testun llawn yr ymgynghoriad ar gael yn:  

Strategaeth ddrafft dementia Cymru 2026 i 2036 | LLYW. CYMRAEG

Roedd ffurflen ymateb i'r ymgynghoriad ar-lein ar gael, ac roedd modd cyflwyno hon drwy e-bost neu gopi caled hefyd. Datblygwyd fersiwn Hawdd ei Ddeall o'r ffurflen ymateb i'r ymgynghoriad hefyd, ac fe'i rhannwyd â rhanddeiliaid.

Yn ystod y cyfnod ymgynghori, ymgysylltodd Llywodraeth Cymru ag amrywiaeth eang o randdeiliaid drwy gyfarfodydd ar-lein a oedd yn cynnwys Is-grŵp y Gymraeg a Dementia, Grŵp Dementia Heddlu Cymru Gyfan, mynychwyr cynhadledd Mwy na Geiriau, Rhwydwaith Dementia ar gyfer Proffesiynau Perthynol i Iechyd, Cysylltwyr Dementia, Byrddau Partneriaeth Rhanbarthol, gofalwyr, grwpiau cymunedol, ymchwilwyr a phobl â phrofiad bywyd. Hefyd, rhannwyd dolenni i'r ymgynghoriad yn eang â rhanddeiliaid, gyda phwyslais penodol ar sicrhau bod gwybodaeth wedi'i rhannu â rhanddeiliaid a'r rhai sy'n gweithio gyda grwpiau nad ydynt yn cael eu gwasanaethu'n ddigonol. 

Tynnodd yr adborth sylw at bwysigrwydd y canlynol:
· Gwasanaethau dementia yn y Gymraeg a gwasanaethau sy'n briodol yn ddiwylliannol.
· Diagnosis cynnar a gwell cymorth ar ôl diagnosis.
· Hyfforddiant a datblygiad cryfach ar gyfer y gweithlu.
· Dulliau gwell o weithio mewn partneriaeth ar draws gwasanaethau iechyd, gofal cymdeithasol a brys.
· Cefnogaeth i ofalwyr a chymunedau sy'n deall dementia.
· Cydgynhyrchu a mwy o gyfranogiad gan bobl â phrofiad bywyd.
· Gwell ymwybyddiaeth ac ymchwil, gwell ffyrdd o atal ac adsefydlu a defnydd gwell o dechnoleg gynorthwyol.
· Yr angen am wasanaethau cyson ledled Cymru, gwell dull o gofnodi dewisiadau iaith, a chydweithio cryfach rhwng sefydliadau er mwyn gwella canlyniadau i bobl sy'n byw gyda dementia a'u teuluoedd.

Derbyniwyd cyfanswm o 175 o ymatebion i'r ymgynghoriad ar-lein. Roedd hyn yn cynnwys 125 o ymatebwyr a adolygodd y Strategaeth Ddrafft Dementia; 6 a adolygodd y fersiwn Iaith Arwyddion Prydain a 51 a adolygodd y fersiwn Hawdd ei Ddeall. Mae Siart 1 yn darparu crynodeb o'r sefydliadau a'r unigolion a ymatebodd i'r ymgynghoriad.

Er bod ymatebion cychwynnol gan bobl â phrofiad bywyd yn ymddangos yn isel, roedd llawer o gyflwyniadau sefydliadol yn cynnwys ymgysylltiad uniongyrchol â'r unigolion hyn trwy eu rhwydweithiau. 

	[bookmark: q_26126856]Eich diddordeb yn y strategaeth

	 
	Canran Ymatebion
	Cyfanswm Ymatebion

	
	Person sy’n byw gyda dementia
	1.84%
	3

	
	Gofalwr di-dâl neu ofalwr teuluol
	14.72%
	24

	
	Aelod o’r cyhoedd
	4.29%
	7

	
	Staff gofal iechyd
	17.18%
	28

	
	Staff gofal cymdeithasol
	1.84%
	3

	
	Staff y trydydd sector
	7.98%
	13

	
	Rôl broffesiynol arall
	8.59%
	14

	
	Ymateb sefydliadol
	42.33%
	69

	
	Ddim am ddweud
	1.23%
	2

	
	wedi ateb
	163

	
	heb ateb
	12

Y weledigaeth

‘Bydd Cymru yn genedl lle mae pobl sy'n byw gyda dementia yn cael eu parchu, eu cefnogi a'u grymuso i fyw'n annibynnol a chydag urddas yn eu cymunedau.  Rydym yn rhagweld cymdeithas lle nad yw stigma yn cael ei dderbyn a lle mae yna fwy o ymwybyddiaeth o ddementia, cymdeithas sy'n cefnogi pobl sy'n byw gyda dementia a'u teuluoedd i fyw a chymdeithasu mewn cymunedau cynhwysol a thosturiol, a fydd yn grymuso pobl i fyw'n annibynnol ag urddas yn eu cymunedau trwy ddiagnosis, gofal a thriniaeth. I gyflawni'r weledigaeth hon, rhaid wrth ymdrech unedig, trawslywodraethol ac amlasiantaeth, wedi'i seilio ar leisiau a phrofiadau'r rhai sy'n byw gyda dementia.  Gyda'n gilydd, byddwn yn adeiladu dyfodol lle mae hawliau'n cael eu cynnal, lle mae cymorth yn canolbwyntio ar yr unigolyn, a lle nad oes unrhyw un yn wynebu dementia ar ei ben ei hun.’ 

Yr hyn y gwnaethoch chi ei ddweud wrthym

	[bookmark: q_26127673]Cwestiwn 1. I ba raddau rydych chi'n cytuno neu’n anghytuno bod y datganiad canlynol yn nodi gweledigaeth gyffredinol sy'n gywir i Gymru? Bydd Cymru yn genedl lle mae pobl sy'n byw gyda dementia yn cael eu parchu, eu cefnogi a'u grymuso i fyw'n annibynnol a chydag urddas yn eu cymunedau.  Rydym yn rhagweld cymdeithas lle nad yw stigma yn cael ei dderbyn a lle mae yna fwy o ymwybyddiaeth o ddementia, cymdeithas sy'n cefnogi pobl sy'n byw gyda dementia a'u teuluoedd i fyw a chymdeithasu mewn cymunedau cynhwysol a thosturiol, a fydd yn grymuso pobl i fyw'n annibynnol ag urddas yn eu cymunedau trwy ddiagnosis, gofal a thriniaeth.  I gyflawni'r weledigaeth hon, rhaid wrth ymdrech unedig, trawslywodraethol ac amlasiantaeth, wedi'i seilio ar leisiau a phrofiadau'r rhai sy'n byw gyda dementia.  Gyda'n gilydd, byddwn yn adeiladu dyfodol lle mae hawliau'n cael eu cynnal, lle mae cymorth yn canolbwyntio ar yr unigolyn, a lle nad oes unrhyw un yn wynebu dementia ar ei ben ei hun.

	 
	Canran Ymatebion
	Cyfanswm Ymatebion

	
	Anghytuno’n gryf
	6.34%
	9

	
	Anghytuno
	2.82%
	4

	
	Ddim yn cytuno nac yn anghytuno
	11.27%
	16

	
	Cytuno
	39.44%
	56

	
	Cytuno’n gryf
	40.14%
	57

	
	wedi ateb
	142

	
	heb ateb
	33




Themâu allweddol o'n dadansoddiad.

Ymatebodd 142 o bobl i Gwestiwn 1. Roedd 80% o bobl yn cytuno neu'n cytuno'n gryf bod y datganiad canlynol yn nodi gweledigaeth gyffredinol sy'n gywir i Gymru. Bydd Cymru yn genedl lle mae pobl sy'n byw gyda dementia yn cael eu parchu, eu cefnogi a'u grymuso i fyw'n annibynnol a chydag urddas yn eu cymunedau.  Rydym yn rhagweld cymdeithas lle nad yw stigma yn cael ei dderbyn a lle mae yna fwy o ymwybyddiaeth o ddementia, cymdeithas sy'n cefnogi pobl sy'n byw gyda dementia a'u teuluoedd i fyw a chymdeithasu mewn cymunedau cynhwysol a thosturiol, a fydd yn grymuso pobl i fyw'n annibynnol ag urddas yn eu cymunedau trwy ddiagnosis, gofal a thriniaeth.  I gyflawni'r weledigaeth hon, rhaid wrth ymdrech unedig, trawslywodraethol ac amlasiantaeth, wedi'i seilio ar leisiau a phrofiadau'r rhai sy'n byw gyda dementia.  Gyda'n gilydd, byddwn yn adeiladu dyfodol lle mae hawliau'n cael eu cynnal, lle mae cymorth yn canolbwyntio ar yr unigolyn, a lle nad oes unrhyw un yn wynebu dementia ar ei ben ei hun.

Cefnogaeth i'r datganiad.

Mae cefnogaeth gref i'r weledigaeth dementia arfaethedig ar gyfer Cymru. Roedd rhanddeiliaid, gan gynnwys pobl sy'n byw gyda dementia, gofalwyr, gweithwyr proffesiynol, a sefydliadau'r trydydd sector, yn croesawu ei ffocws ar urddas, cynhwysiant, gofal sy'n canolbwyntio ar yr unigolyn, lleihau stigma, a gweithio trawslywodraethol. Roedd yr ymatebwyr yn cytuno bod yr egwyddorion hyn yn darparu dull tosturiol a blaengar ar gyfer gofal dementia a’u bod yn hanfodol er mwyn sicrhau bod pobl yr effeithir arnynt gan ddementia yn cael eu cydnabod, eu parchu a'u cefnogi.

Angen cynnwys manylion ychwanegol yn y datganiad. 

Pwysleisiodd llawer o ymatebwyr fod strategaethau blaenorol yn mynegi bwriadau tebyg ond eu bod, yn y pen draw, wedi methu ag arwain at welliannau cyson ym mhrofiadau bob dydd pobl â dementia a gofalwyr di-dâl. Awgrymodd ymatebwyr fod y weledigaeth, er ei bod yn uchelgeisiol, yn parhau wedi'i datgysylltu'n ormodol o heriau'r byd go iawn ac yn peryglu dod yn symbolaidd oni bai ei bod yn cyd-fynd â chynlluniau gweithredu pendant, adnoddau digonol, strwythurau atebolrwydd clir, a chanlyniadau mesuradwy. Galwodd ymatebwyr am ffocws cryfach ar gamau ymarferol, gwaith i fonitro cynnydd, a sicrhau bod addewidion yn arwain at newidiadau gwirioneddol ar lawr gwlad.

Pwysleisiodd yr ymatebwyr hefyd bwysigrwydd sicrhau bod y weledigaeth yn cwmpasu'r daith ddementia gyfan o atal a diagnosis cynnar trwy gymorth parhaus a gofal yn y camau diweddarach, i ddarpariaeth diwedd oes. Eu dadl oedd bod yn rhaid i'r weledigaeth fod yn gyfannol, gan fynd i'r afael ag anghenion amrywiol ac esblygol unigolion a theuluoedd ym mhob cam. Ar ben hynny, roedd galw amlwg am fwy o welededd a chydnabyddiaeth i ofalwyr di-dâl, y teimlir bod eu cyfraniadau yn cael eu hanwybyddu ond sy'n hanfodol i les pobl â dementia. 

Roedd galw am ymrwymiadau cryfach i gydraddoldeb mynediad, gan sicrhau bod gwasanaethau a chymorth ar gael i bawb, waeth beth fo'u lleoliad daearyddol, statws economaidd-gymdeithasol, neu gefndir. Cafodd pwysigrwydd adlewyrchu'r iaith Gymraeg, diwylliant, a chyd-destunau unigryw cymunedau amrywiol Cymru ei bwysleisio dro ar ôl tro, gydag ymatebwyr yn galw am ddulliau sy’n ddiwylliannol-sensitif ac yn berthnasol yn lleol ar gyfer y weledigaeth drwyddi draw. 

Yr hyn y gwnaethom ni ei ofyn i chi

Beth yw'r un newid pwysicaf rydych chi am ei weld i bobl sy'n byw gyda dementia yn y deng mlynedd nesaf? 

Yr hyn y gwnaethoch chi ei ddweud wrthym

Ymatebodd 144 o bobl i Gwestiwn 2. Mae'r canlynol yn crynhoi'r prif themâu a nodwyd wrth ddadansoddi’r ymatebion i'r ymgynghoriad.

Llwybrau Clir, Syml ac Integredig.

Y thema amlycaf oedd yr angen am un llwybr dementia sy'n gyson yn genedlaethol ac sy'n cwmpasu'r cyfnod o'r diagnosis i ddiwedd oes. Roedd ymatebwyr yn disgrifio'r gwasanaethau cyfredol fel rhai tameidiog ac roeddent yn galw am weithiwr allweddol wedi’i enwi, un pwynt cyswllt, a dull "dim drws anghywir".

Sicrhau Diagnosis Cynnar, Amserol a Chywir.

Roedd consensws ar yr angen am ddiagnosis cynharach, cyflymach a mwy cywir, a nifer yn pryderu am oedi ac anghysondeb. Tynnwyd sylw at y ffaith bod bylchau ar gyfer grwpiau penodol, a phwysleisiodd ymatebwyr y dylai diagnosis sbarduno cymorth parhaus.

Cymorth Ar Ôl Diagnosis.

Roedd yr ymatebwyr yn teimlo y gellid rhoi mwy o gymorth ar ôl diagnosis. Roedd galw am gyswllt rheolaidd, rhagweithiol, canllawiau clir, a chymorth sy'n addasu dros amser ac sy'n gyson ledled Cymru.

Gofal sy'n canolbwyntio ar yr Unigolyn, sy'n Seiliedig ar Hawliau.

Pwysleisiodd yr ymatebwyr bwysigrwydd urddas, ymreolaeth, a gweld y person y tu hwnt i'r diagnosis. Roedd galwadau am ofal sy'n ystyriol o drawma, ymwybyddiaeth o ddiogelu, a llawer mwy o barch at hawliau a phrofiad bywyd.

Cymorth i Ofalwyr Di-dâl.

Ymysg y ffyrdd yr oedd yr ymatebwyr yn disgrifio gofalwyr oedd “wedi’u gorlwytho” ac “heb gefnogaeth ddigonol”, ac roedd galw am iddynt gael eu cydnabod fel partneriaid mewn gofal, gwell mynediad at gyfnodau o seibiant, cymorth ariannol, a gwasanaethau lles.



System Gydgysylltiedig o Weithio.

Roedd yna gefnogaeth i gael gwell integreiddio ar draws y meysydd iechyd, gofal cymdeithasol, a'r trydydd sector, a phrosesau gwell o rannu gwybodaeth a chefnogaeth i drosglwyddo rhwng gwasanaethau.

Gallu’r Gweithlu, Hyfforddiant a Diwylliant

Fe wnaeth rai o'r ymatebwyr dynnu sylw at brinder staffio ac roedd sgiliau anghyson yn cael eu hystyried fel rhwystrau mawr. Galwodd ymatebwyr am well hyfforddiant, cyflog, gwell ffyrdd o gadw staff, a diwylliant sy'n canolbwyntio mwy ar yr unigolyn ac sy'n seiliedig ar gryfderau.

Cymorth Cymunedol a Chymunedau sy'n Gynhwysol o Ddementia.

Cyfeiriodd ymatebwyr at yr angen am gymunedau cynhwysol sy'n cefnogi annibyniaeth, gyda phwyslais ar fynediad at drafnidiaeth, cysylltiad cymdeithasol, ac amgylcheddau sy'n deall dementia.

Atal ac Iechyd yr Ymennydd.

Roedd ymatebwyr yn cefnogi ffocws iechyd cyhoeddus cryfach ar atal, gan gynnwys mynd i'r afael â ffactorau risg a hyrwyddo iechyd yr ymennydd gydol oes.

Cymorth Nad Yw'n Ffarmacolegol a Chymorth Therapiwtig.

Roedd cefnogaeth i therapïau fel y celfyddydau, seicoleg, ac adsefydlu, gyda galwadau am fynediad teg a chydnabyddiaeth ohonynt fel gwasanaethau craidd.

Tegwch, Iaith a Chynhwysiant.

Cododd ymatebwyr bryderon ynglŷn â mynd i'r afael ag anghydraddoldebau, gyda galwadau am ofal sy'n fedrus yn ddiwylliannol, darpariaeth yn y Gymraeg, a gwell mynediad ar gyfer grwpiau gwledig a grwpiau sydd ddim yn cael eu gwasanaethu'n ddigonol.

Gofal Lliniarol a Gofal Diwedd Oes.

Fe wnaeth ymatebwyr dynnu sylw at yr angen am well integreiddio o ran gofal lliniarol, cynllunio ymlaen llaw, a chymorth profedigaeth, a hynny yn gynt.

Ymchwil, Arloesi a Thriniaethau yn y Dyfodol.

Roedd diddordeb mewn cael gwell mynediad at ymchwil, arloesi mewn diagnosteg, a chynnwys mathau amrywiol o ddementia.

Atebolrwydd, Cyllid a Chyflawni.

Nododd llawer o ymatebwyr yr angen am gynlluniau cyflawni cliriach, canlyniadau mesuradwy, atebolrwydd, a chyllid hirdymor parhaus.

Cwestiwn 2a: Ydych chi'n cytuno neu'n anghytuno bod y strategaeth yn ceisio cyflawni'r newid hwnnw?

Yr hyn y gwnaethom ni ei ofyn i chi

I ba raddau ydych chi'n cytuno neu'n anghytuno bod y strategaeth yn ceisio cyflawni'r newid hwnnw?

Yr hyn y gwnaethoch chi ei ddweud wrthym

Ymatebodd 136 o bobl i Gwestiwn 2a. Mae'r canlynol yn crynhoi'r prif themâu a nodwyd wrth ddadansoddi’r ymatebion i'r ymgynghoriad.

Asesiad Cyffredinol. 

Roedd yr ymatebwyr yn cefnogi gweledigaeth ac egwyddorion y strategaeth yn gyffredinol, gan gynnwys gofal sy'n canolbwyntio ar yr unigolyn, sy'n seiliedig ar hawliau, diagnosis cynnar, atal a chynhwysiant. Fodd bynnag, roedd yr ymatebwyr yn teimlo bod angen llawer mwy o fanylion ar weithredu, adnoddau ac atebolrwydd er mwyn rhoi sicrwydd ar gyflawni.

Gweithredu, Cyllid ac Atebolrwydd.

Nododd ymatebwyr yr angen am gynllun gweithredu clir, wedi'i gostio. Galwodd ymatebwyr hefyd am gyfrifoldebau diffiniedig, safonau cenedlaethol, canlyniadau mesuradwy, a llywodraethu cryfach er mwyn sicrhau cyflawni cyson ledled Cymru.

Gallu’r Gweithlu a Hyfforddiant.

Nododd rhai ymatebwyr fod prinder o ran y gweithlu yn cael ei ystyried fel rhwystr allweddol, gyda galwadau am fwy o fuddsoddiad mewn staffio ochr yn ochr â hyfforddiant. Pwysleisiodd yr ymatebwyr fod gofal sy'n canolbwyntio ar yr unigolyn yn dibynnu ar allu digonol o fewn y gweithlu a dull amlddisgyblaethol.

Cymorth Ar Ôl Diagnosis, Gofalwyr Di-dâl a Chymorth yn y Camau Diweddarach.

Nodwyd yn gyson mai cymorth ar ôl diagnosis yw un o'r pwyntiau gwannaf yn y system bresennol a'i fod yn faes sydd angen ffocws ychwanegol, ac roedd yr ymatebwyr yn teimlo nad yw'r strategaeth eto yn mynd yn ddigon pell i fynd i'r afael â hyn. Nododd yr ymatebwyr fod gofalwyr di-dâl yn cael eu cydnabod fel rhan hanfodol o’r system ond bod angen mwy o gymorth ymarferol arnynt. Nododd sawl ymateb fod dibynnu ar sicrhau bod y strategaeth hon yn gydnaws â’r Strategaeth ar gyfer Gofalwyr Di-dâl yn annhebygol o sicrhau newid sy'n benodol i ddementia heb ymrwymiadau penodol yn y strategaeth hon. Fe wnaeth yr ymatebwyr dynnu sylw hefyd at fylchau mewn gofal yn y camau diweddarach, gofal ysbyty a gofal diwedd oes, gan gynnwys cymorth ar gyfer cyfnodau o bontio.


Tegwch, Cynhwysiant ac Atal.

Roedd llawer o'r ymatebwyr yn croesawu ymrwymiadau'r strategaeth i degwch, priodoldeb diwylliannol a darpariaeth cyfrwng Cymraeg, ond roeddent yn pwysleisio bod angen i'r ymrwymiadau hyn fod yn llawer mwy eglur, mesuradwy ac wedi'u hymwreiddio ar draws pob blaenoriaeth. 

Cyfeiriwyd at fynediad gwledig, trafnidiaeth, iaith, diwylliant, tlodi a daearyddiaeth oll fel meysydd lle mae yna amrywiadau ac fel meysydd y mae angen mynd i'r afael â nhw. Cafodd cymorth ychwanegol i bobl ag anabledd dysgu a dementia cynnar ei gydnabod hefyd. 

Tynnwyd sylw at y ffaith bod agweddau iechyd cyhoeddus ac atal y strategaeth yn cael eu disgrifio fel rhai pwysig ond bod angen eu datblygu ymhellach. Galwodd yr ymatebwyr am ddull atal cryfach ar lefel poblogaeth, gan gynnwys ffocws ar y blynyddoedd cynnar, penderfynyddion cymdeithasol iechyd, a gweithredu ar ffactorau risg fel alcohol. Nododd rhai bod codi ymwybyddiaeth yn hanfodol, ond dim ond os yw'n mynd y tu hwnt i gyfathrebu digidol neu gyfathrebu trwy daflenni ac yn cefnogi buddsoddi mewn ymgysylltu cymunedol, wyneb yn wyneb.



[bookmark: _Toc236233641]Cwestiwn 3: Egwyddorion

Rydym wedi nodi egwyddorion sydd, yn ein barn ni, yn sylfeini ar gyfer y Strategaeth Dementia newydd, sef:
· Dull sy'n canolbwyntio ar yr unigolyn.
· Dull sy'n seiliedig ar hawliau.
· Cydgynhyrchu.
· Mynediad, profiad a chanlyniadau cyfartal heb stigma a gwahaniaethu.
· Cydnabod croestoriadedd.
· Diagnosis amserol a chywir. 
· Gweithredu dull ataliol drwy ganolbwyntio ar iechyd yr ymennydd.
· Gwasanaethau integredig a chydgysylltiedig. 
· Darparu cymorth i ofalwyr di-dâl a theuluoedd. 
· Datblygu ein gweithlu. 
· Cefnogi ymchwil ac arloesi

Yr hyn y gwnaethom ni ei ofyn i chi

Fe wnaethom ni ofyn i chi a ydych yn cytuno mai'r egwyddorion hyn yw'r rhai cywir. 

Yr hyn y gwnaethoch chi ei ddweud wrthym

	[bookmark: q_26127745]Cwestiwn 3. Rydym wedi nodi egwyddorion sydd, yn ein barn ni, yn sylfeini ar gyfer y Strategaeth Dementia newydd. Yr egwyddorion hyn yw: dull sy'n canolbwyntio ar yr unigolyn, dull sy'n seiliedig ar hawliau, cydgynhyrchu, mynediad, profiad a chanlyniadau cyfartal heb stigma a gwahaniaethu, cydnabod croestoriadedd, diagnosis amserol a chywir, gweithredu dull ataliol drwy ganolbwyntio ar iechyd yr ymennydd, gwasanaethau integredig a chydgysylltiedig, darparu cymorth i ofalwyr di-dâl a theuluoedd, datblygu ein gweithlu, cefnogi ymchwil ac arloesi. I ba raddau rydych chi'n cytuno neu'n anghytuno mai'r egwyddorion hyn yw'r rhai cywir?

	 
	Canran Ymatebion
	Cyfanswm Ymatebion

	
	Anghytuno’n gryf
	5.04%
	7

	
	Anghytuno
	2.16%
	3

	
	Ddim yn cytuno nac yn anghytuno
	12.23%
	17

	
	Cytuno
	43.88%
	61

	
	Cytuno’n gryf
	36.69%
	51

	
	wedi ateb
	139

	
	heb ateb
	36



Themâu allweddol o'n dadansoddiad.

Ymatebodd 139 o bobl i Gwestiwn 3. Roedd 80% o bobl yn cytuno neu'n cytuno'n gryf mai'r egwyddorion hyn yw elfennau allweddol y Strategaeth Dementia newydd.


Asesiad Cyffredinol. 

Roedd ymatebion i Gwestiwn 3 yn gefnogol ar y cyfan i'r egwyddorion arfaethedig a'u cyfeiriad cyffredinol. Roedd llawer o ymatebwyr yn teimlo eu bod yn darparu sylfaen gadarn ar gyfer y Strategaeth Dementia newydd, gan groesawu'n arbennig y ffocws ar ofal sy'n canolbwyntio ar yr unigolyn ac sy'n seiliedig ar hawliau, cydgynhyrchu, atal, diagnosis amserol, gwasanaethau integredig, cymorth i ofalwyr di-dâl, datblygu'r gweithlu ac ymchwil. Roedd y themâu hyn yn cael eu hystyried yn gyffredinol fel rhai a oedd yn adlewyrchu elfennau craidd gofal dementia da ac ystyriwyd hefyd eu bod yn gydnaws â blaenoriaethau iechyd a gofal cymdeithasol ehangach.

Roedd ymatebwyr yn gofyn yn gyson am fwy o eglurder ynghylch sut y byddai'r egwyddorion hyn yn gweithio yn ymarferol. Roedd pwyslais cryf ar sicrhau bod pobl sy'n byw gyda dementia yn parhau i fod yn weladwy fel unigolion, gyda'u hunaniaethau, eu cryfderau a'u hawliau eu hunain, yn hytrach na chael eu diffinio gan eu diagnosis yn unig. Pwysleisiodd ymatebwyr fod yn rhaid i'w lleisiau gael eu clywed ym mhob cam gan alw am ddiffiniadau cliriach o’r hyn y mae gofal sy'n canolbwyntio ar yr unigolyn yn ei olygu mewn lleoliadau go iawn. Roedd cais hefyd am iaith gliriach, cyfrifoldebau diffiniedig, canlyniadau mesuradwy, atebolrwydd mwy cadarn, cyllid digonol a gallu digonol o ran y gweithlu. Er bod yr egwyddorion yn cael eu cefnogi, roedd llawer o’r ymatebwyr yn teimlo bod lefel yr egwyddorion yn rhy uchel ac nad oedd iddynt gysylltiad clir â chyflawni. 

Roedd pwysigrwydd gofalwyr di-dâl a theuluoedd yn thema allweddol arall. Roedd yr ymatebwyr yn disgrifio gofalwyr fel partneriaid hanfodol mewn gofal sydd angen cymorth ymarferol, emosiynol ac ariannol. Roedd hyn yn cynnwys galwadau am ymrwymiadau cryfach ar gyfnodau o seibiant, gwybodaeth glir, cymorth ar ôl diagnosis, a chymorth ar draws y llwybr dementia cyfan. Ochr yn ochr â hyn, pwysleisiodd llawer yr angen i fynd i'r afael â thegwch a chynhwysiant yn fwy eglur, gan gynnwys materion fel tlodi, materion gwledig, anabledd, anghenion iaith ac allgáu digidol.

Tynnwyd sylw hefyd at atal ac ymyrraeth gynnar fel blaenoriaethau. Roedd yr ymatebwyr yn croesawu ffocws ataliol cryfach ond awgrymwyd y dylai fod yn rhan ganolog o'r strategaeth drwyddi draw. Roedd hyn yn cynnwys codi ymwybyddiaeth, lleihau stigma, cefnogi ymddygiadau iach, a galluogi mynediad cynharach at ddiagnosis a gwybodaeth a chymorth i helpu pobl i fyw'n dda am gyfnod hirach.
Fe wnaeth yr ymatebwyr dynnu sylw hefyd at yr angen am gydlynu gwell ar draws gwasanaethau. Er bod integreiddio yn cael ei gefnogi mewn egwyddor, roedd yr ymatebwyr yn adrodd bod yna elfennau tameidiog, cyfathrebu gwael ac anhawster o ran llywio systemau a bod y rhain yn codi'n gyson. Roedd yr ymatebwyr yn galw am ddulliau cliriach o gydlynu gofal, gwell cymorth ar ôl diagnosis, a llwybrau mwy cydgysylltiedig ar draws gwasanaethau iechyd, gofal cymdeithasol a gwasanaethau cymunedol.

[bookmark: _Toc236233642]Cwestiwn 4: Lleihau risg ac atal dementia.

Yr hyn y gwnaethom ni ei ofyn i chi

I ba raddau rydych chi'n cytuno neu'n anghytuno bod yr adran hon yn nodi'r meysydd priodol i'w hystyried ar gyfer y thema allweddol hon?

Yr hyn y gwnaethoch chi ei ddweud wrthym

	[bookmark: q_26127815]Cwestiwn 4. Mae Adran A yn amlinellu'r meysydd y byddwn yn eu hystyried o dan "Lleihau Risg ac Atal Dementia". I ba raddau ydych chi'n cytuno neu'n anghytuno bod yr adran hon yn nodi'r meysydd priodol i'w hystyried ar gyfer y thema allweddol hon?

	 
	Canran Ymatebion
	Cyfanswm Ymatebion

	
	Anghytuno’n gryf
	2.92%
	4

	
	Anghytuno
	3.65%
	5

	
	Ddim yn cytuno nac yn anghytuno
	12.41%
	17

	
	Cytuno
	59.12%
	81

	
	Cytuno’n gryf
	21.90%
	30

	
	wedi ateb
	137

	
	heb ateb
	38



Themâu allweddol o'n dadansoddiad.

Ymatebodd 137 o bobl i Gwestiwn 4. Roedd 81% o bobl yn cytuno neu’n cytuno'n gryf bod yr adran hon yn nodi'r meysydd priodol i'w hystyried ar gyfer y thema allweddol hon.

Roedd cefnogaeth gref a chyson i gynnwys lleihau risg ac atal fel maes craidd yn y Strategaeth Dementia. Roedd yr ymatebwyr yn cytuno'n gyffredinol bod yr adran yn nodi'r meysydd cywir fel iechyd yr ymennydd gydol oes, ymyrraeth gynnar, ffactorau risg y gellir eu haddasu, ymwybyddiaeth y cyhoedd, ac amgylcheddau cymunedol cefnogol a bod y rhain yn cyd-fynd yn dda â'r sylfaen dystiolaeth gyfredol.

Fodd bynnag, un thema a oedd yn dod i'r amlwg dro ar ôl tro oedd bod yn rhaid cyfleu atal mewn ffordd ofalus a thosturiol. Roedd llawer o’r ymatebwyr yn rhybuddio yn erbyn iaith sy'n awgrymu y "gellir atal dementia yn gyfan gwbl" neu sy'n rhoi cyfrifoldeb neu fai ar unigolion. Mynegodd pobl sy'n byw gyda dementia a gofalwyr di-dâl bryder y gall negeseuon atal sydd wedi'u cyfleu'n wael waethygu stigma, euogrwydd a gofid, yn enwedig o ystyried bod llawer o bobl yn datblygu dementia er eu bod wedi byw bywydau iach. Argymhellodd sawl ymatebydd y dylid newid y ffordd y mae'r agenda yn cael ei gyfleu a defnyddio hyrwyddo iechyd yr ymennydd a lleihau risg, yn hytrach nag atal yn unig.

Roedd pwyslais cryf ar anghydraddoldeb a ffactorau strwythurol hefyd. Nododd ymatebwyr dro ar ôl tro fod risg dementia yn cael ei siapio nid yn unig gan ymddygiadau unigol, ond gan amddifadedd, addysg, tai, trafnidiaeth, amlygiad amgylcheddol (yn enwedig llygredd aer), trawma, cam-drin domestig, ansicrwydd ariannol, anabledd, a mynediad at wasanaethau. Roedd llawer yn teimlo bod y ffordd y caiff ei fynegi ar hyn o bryd yn rhoi gormod o bwyslais ar ddewis unigol a dim digon o bwyslais ar y penderfynyddion cymdeithasol, economaidd ac amgylcheddol ehangach hyn o ran iechyd. Roedd ymdrechion atal nad ydynt yn mynd i'r afael â'r penderfynyddion hyn yn benodol yn cael eu hystyried fel elfennau sy'n peri risg o anghydraddoldebau ehangach.

Tynnwyd sylw at bwysigrwydd hygyrchedd a chynhwysiant, gyda'r ymatebwyr yn pwysleisio bod yn rhaid i fentrau atal fod yn hygyrch i bobl ag anableddau dysgu, amhariadau synhwyraidd, anableddau corfforol, y rhai sy'n byw mewn tlodi neu ardaloedd gwledig, cymunedau Cymraeg eu hiaith, grwpiau ethnig leiafrifol, a phoblogaethau sydd wedi'u hallgáu'n ddigidol. Y teimlad oedd na fyddai atal yn gweithio i'r rhai sydd â'r risg uchaf heb addasiadau rhesymol, trafnidiaeth hygyrch, gwybodaeth gynhwysol a gwasanaethau sydd ar gael yn lleol.

Roedd yr ymatebwyr yn gytûn y dylai atal bara gydol oes, gan ddechrau yn y blynyddoedd cynnar ac ysgolion, a pharhau trwy oedran gweithio ac yn ddiweddarach mewn bywyd. Roedd yr ymatebwyr yn cefnogi'r egwyddor o ymwreiddio addysg iechyd yr ymennydd mewn ysgolion a lleoliadau ieuenctid, ochr yn ochr â dysgu oedolion yn y gymuned, mentrau yn y gweithle, a rhaglenni pontio'r cenedlaethau. Pwysleisiodd yr ymatebwyr hefyd y dylai’r gwaith atal barhau ar ôl diagnosis, gan gefnogi annibyniaeth, cyfathrebu, cysylltiad cymdeithasol a lles cyn hired â phosibl.

Roedd yr ymatebwyr yn galw am fecanweithiau cyflawni cliriach. Er bod y bwriad strategol yn cael ei groesawu, roedd llawer yn datgan bod lefel yr adran yn rhy uchel a bod angen manylion ar sut y bydd camau gweithredu yn cael eu cyflawni a sut y bydd cynnydd yn cael ei fesur. Roedd galw am integreiddio mwy cadarn â gofal sylfaenol, nyrsio, gofal cymdeithasol, gwasanaethau cymunedol, partneriaid trydydd sector a strategaethau cenedlaethol presennol, er mwyn osgoi dyblygu a sicrhau effaith ar raddfa.

Roedd dulliau cymunedol yn cael eu cymeradwyo hefyd. Nodwyd bod rhaglenni sy'n seiliedig ar dystiolaeth ac sydd wedi'u gwreiddio mewn asedau lleol fel canolfannau dementia, presgripsiynu cymdeithasol, ymgysylltu â'r celfyddydau a diwylliant, dysgu oedolion, chwaraeon, grwpiau ffydd a grwpiau cymdeithasol fel llwybrau effeithiol, dibynadwy i gyrraedd pobl nad ydynt efallai yn ymwneud â gwasanaethau iechyd ffurfiol. Fe wnaeth yr ymatebwyr dynnu sylw at y ffaith bod atal "yn gorfod digwydd yn y man lle mae pobl eisoes”.

Pwysleisiodd yr ymatebwyr y dylai lleihau risg gynnwys yn benodol diogelu, dulliau sy'n ystyriol o drawma, cam-drin domestig a thrais rhywiol, capasiti anwadal, a risgiau o fewn gofal a threfniadau teuluol. Nodwyd trawma a cham-drin dro ar ôl tro fel ffactorau risg gydol oes ar gyfer iechyd gwybyddol gwael, a'u bod angen cydnabyddiaeth benodol o fewn fframweithiau atal.


Cwestiwn 4b

Yr hyn y gwnaethom ni ei ofyn i chi

A oes unrhyw beth arall y dylid ei gynnwys?

Yr hyn y gwnaethoch chi ei ddweud wrthym

Ymatebodd 99 o bobl i Gwestiwn 4b.

Mae'r canlynol yn crynhoi'r prif themâu a nodwyd wrth ddadansoddi’r ymatebion i'r ymgynghoriad.

Roedd yr ymatebwyr yn cefnogi dull sy'n seiliedig ar iechyd yr ymennydd ac sy'n canolbwyntio ar atal, ond roeddent yn pwysleisio bod angen rhagor o fanylion cyn y gellid symud o uchelgais at gyflawni teg. Fe wnaeth yr ymatebwyr dynnu sylw at y ffaith na all atal dementia ddibynnu ar newid ymddygiad unigol yn unig a bod angen gweithredu parhaus ar benderfynyddion cymdeithasol ehangach fel tlodi, addysg, tai, cyflogaeth, trafnidiaeth, yr amgylchedd a mynediad digidol, gan mai dyma'r meysydd sy'n sail i anghydraddoldebau iechyd.

Dywedodd yr ymatebwyr fod angen i'r adran esbonio sut roedd atal yn cael ei ystyried fel cyfrifoldeb a rennir rhwng systemau ar draws y llywodraeth, iechyd y cyhoedd, awdurdodau lleol a sectorau cymunedol, ac roedd angen i'r strategaeth fod yn gliriach ynghylch arweinyddiaeth, atebolrwydd, canlyniadau a chyllid. Cyfeiriodd rhai at yr angen am gyllidebau pwrpasol, mwy o allu yn y gweithlu (gan gynnwys y trydydd sector) a buddsoddiad mewn asedau cymunedol.

Roedd yr ymatebwyr yn cyfeirio at bwysigrwydd dull gydol oes, gan dynnu sylw at yr angen i ddechrau addysg iechyd yr ymennydd yn gynnar, gan gynnwys ysgolion, lleoliadau'r blynyddoedd cynnar a gwasanaethau ieuenctid yn benodol. Cyfeiriodd yr ymatebwyr hefyd at yr angen i gynnwys ffocws ar oedolion oedran gweithio a gweithleoedd. Roedd rhai o’r ymatebion yn tynnu sylw at yr angen i’r gwaith atal barhau ar ôl diagnosis er mwyn cefnogi gweithrediad, lles a'r gwaith o reoli symptomau. 

Er bod cefnogaeth i ymgyrchoedd ymwybyddiaeth y cyhoedd, roedd yr ymatebwyr yn teimlo y dylai negeseuon osgoi stigma a gorsymleiddio, a chynnig canllawiau clir, ymarferol a mynediad rhwydd at gymorth. Ystyriwyd bod dull teg yn ganolog, gyda ffocws ar fod yn sensitif yn ddiwylliannol, gwneud gwybodaeth yn ddwyieithog (Cymraeg) ac yn hygyrch, gyda strategaethau wedi'u teilwra ar gyfer grwpiau sydd ddim yn cael eu gwasanaethu'n ddigonol.

Ymhlith y grwpiau nad ydynt yn cael eu gwasanaethu’n ddigonol mae pobl sy'n byw mewn amddifadedd; cymunedau gwledig; Cymunedau Cymraeg eu hiaith; grwpiau ethnig leiafrifol; mudwyr; Cymunedau Sipsiwn a Theithwyr; pobl LHDTC+; pobl ag anableddau dysgu neu niwrowahaniaeth; gofalwyr di-dâl; pobl â salwch meddwl difrifol; pobl sydd â phrofiad o ddigartrefedd; grwpiau sydd wedi'u hallgáu'n ddigidol; a menywod, yn enwedig yn ystod y menopos a'r perimenopos. 

Tynnodd yr ymatebwyr sylw at ofalwyr di-dâl fel poblogaeth â blaenoriaeth, gan gydnabod y gall eu rôl fel gofalwr di-dâl gael effaith ar eu hiechyd meddwl, eu hiechyd corfforol, eu cyllid, eu cyflogaeth a'u cysylltiad cymdeithasol eu hunain. 

Roedd yr ymatebwyr yn cyfeirio at yr angen am bwyslais cryfach ar iechyd fasgwlaidd canol oes, cywiro'r clyw a'r golwg, iechyd y geg, cwsg, iechyd meddwl, y menopos, risg sy'n gysylltiedig ag anabledd dysgu, mathau o ddementia etifeddol, ac amlygiadau amgylcheddol fel llygredd aer. Roedd yr ymatebwyr yn croesawu'r cyfeiriad at ffactorau risg y Comisiwn Lancet ond yn rhybuddio yn erbyn gorsymleiddio ac yn tynnu sylw at yr angen i fynd i'r afael â dylanwadau amlffactoraidd a risg ychwanegion. Roedd rhai o’r ymatebwyr o blaid modelau haenog iechyd yr ymennydd, gydag atal ar lefel poblogaeth, gwaith adnabod risgiau dan arweiniad gofal sylfaenol, a chlinigau arbenigol iechyd yr ymennydd a ariennir yn gynaliadwy ar gyfer pobl ag Amhariad Gwybyddol Ysgafn.

Dywedodd yr ymatebwyr y dylid ystyried ymyraethau cymunedol, fel presgripsiynu cymdeithasol, y celfyddydau, mannau gwyrdd a chefnogaeth gan gymheiriaid fel elfennau craidd ac nid dewisol, ac roedd mynediad at drafnidiaeth yn cael ei ystyried yn alluogwr allweddol. Roedd yr ymatebwyr yn teimlo bod yn rhaid mynd i'r afael â risgiau diogelu yn y strategaeth derfynol hefyd, gan gynnwys cam-drin a chamfanteisio.






[bookmark: _Toc236233643]Cwestiwn 5: Codi ymwybyddiaeth a dealltwriaeth o ddementia  

Yr hyn y gwnaethom ni ei ofyn i chi

I ba raddau rydych chi'n cytuno neu'n anghytuno bod yr adran hon yn amlinellu'r meysydd y dylem eu hystyried ar gyfer y thema allweddol hon?

Yr hyn y gwnaethoch chi ei ddweud wrthym

	[bookmark: q_26127876]Cwestiwn 5. Mae Adran B yn amlinellu'r meysydd y byddwn yn eu hystyried o dan "codi ymwybyddiaeth a dealltwriaeth o ddementia". I ba raddau rydych chi'n cytuno neu'n anghytuno bod yr adran hon yn amlinellu'r meysydd y dylem eu hystyried ar gyfer y thema allweddol hon?

	 
	Canran Ymatebion
	Cyfanswm Ymatebion

	
	Anghytuno’n gryf
	3.62%
	5

	
	Anghytuno
	5.07%
	7

	
	Ddim yn cytuno nac yn anghytuno
	13.77%
	19

	
	Cytuno
	50.00%
	69

	
	Cytuno’n gryf
	27.54%
	38

	
	wedi ateb
	138

	
	heb ateb
	3



Themâu allweddol o'n dadansoddiad.

Ymatebodd 138 o bobl i Gwestiwn 5. Roedd 78% o bobl yn cytuno neu'n cytuno'n gryf bod yr adran hon yn nodi'r meysydd priodol i'w hystyried ar gyfer y thema allweddol hon.

Asesiad cyffredinol.

Roedd yr ymatebwyr yn cytuno bod gwella ymwybyddiaeth a dealltwriaeth y cyhoedd yn rhywbeth pwysig i'w symud yn ei flaen, yn enwedig wrth alluogi pobl i geisio cymorth yn gynharach, lleihau stigma, a chynyddu ymgysylltiad â gwasanaethau. Ochr yn ochr â hyn, roedd yr ymatebwyr yn teimlo bod angen ffocws cyson ar hygyrchedd a chynhwysiant, er mwyn cyrraedd yn briodol grwpiau sydd heb eu gwasanaethu'n ddigonol. Roedd hyn yn cynnwys iaith, perthnasedd diwylliannol, a mynediad teg, gan nodi bod cynhwysiant yn ganolog i gyflawni effeithiol.

Roedd cefnogaeth gref hefyd i ddulliau cymunedol ac ataliol, gan gynnwys presgripsiynu cymdeithasol a rhwydweithiau cymorth lleol, anghlinigol, sy'n adlewyrchu newid tuag at fodelau mwy cyfannol seiliedig ar le yn hytrach na seilio popeth ar ddarparu gwasanaethau.

Roedd yr ymatebwyr yn cytuno â'r camau gweithredu yn y maes hwn ond yn codi pryderon am adnoddau, y gallu i gyflawni, ac eglurder o ran rhoi ar waith. Roedd gan y rhain gysylltiad agos â rhwystrau mynediad gwledig, gan gynnwys cyfyngiadau trafnidiaeth ac argaeledd gwasanaethau.

Roedd rhai o’r ymatebwyr yn teimlo ei bod yn bwysig sicrhau diagnosis cynharach a lleihau stigma a bod angen gallu o fewn y gweithlu a hyfforddiant er mwyn sicrhau bod modd cyflawni. Roedd eraill yn ailbwysleisio'r angen i sicrhau bod gofalwyr di-dâl yn cael eu cefnogi a bod ymwybyddiaeth o ddiogelu a cham-drin yn cael cryn sylw yn y strategaeth derfynol.

Cwestiwn 5a: A oes unrhyw grwpiau poblogaeth eraill mewn perygl 

Ymatebodd 92 o bobl i Gwestiwn 5a.

Roedd yr ymatebwyr yn cefnogi'r grwpiau poblogaeth a nodwyd yn gyffredinol ond yn teimlo bod risg dementia yn cael ei ffurfio gan ffactorau croestoriadol fel tlodi, ynysigrwydd, materion ardaloedd gwledig, iaith a mynediad at wasanaethau a all roi pobl dan fwy byth o anfantais a chreu rhwystrau o ran diagnosis a gofal.

Un o'r prif themâu a godwyd oedd yr angen i adlewyrchu'n well cydafiachedd, yn enwedig cysylltiadau â chyflyrau niwrolegol, salwch meddwl difrifol, clefyd cardiofasgwlaidd, amhariad ar y synhwyrau, a chamddefnyddio sylweddau (gan gynnwys niwed i'r ymennydd yn gysylltiedig ag alcohol).

Er bod cynnwys anableddau dysgu yn cael ei groesawu, roedd yr ymatebwyr yn galw am waith monitro cynharach a mwy rhagweithiol, cyfathrebu wedi'i addasu, a nodwyd cysylltiadau datblygol (ond heb eu hymchwilio) â niwrowahaniaeth.
Roedd galwadau cyson i gryfhau'r ffocws ar benderfynyddion cymdeithasol ehangach iechyd, gan gynnwys tlodi, ansefydlogrwydd tai, cyswllt â chyfiawnder troseddol, llythrennedd isel, ac allgáu digidol.

Fe wnaeth yr ymatebwyr dynnu sylw at grwpiau sy'n wynebu rhwystrau mynediad systemig, gan gynnwys cymunedau ethnig leiafrifol, grwpiau Sipsiwn a Theithwyr, mudwyr a ffoaduriaid, a phobl LHDTC+. Nodwyd pwysigrwydd darpariaeth yn y Gymraeg wrth wella diagnosis a gofal amserol hefyd.

Nodwyd bod bywyd gwledig ac arfordirol yn cynyddu'r risg o deimlo’n ynysig, rhwystrau trafnidiaeth, a gwasanaethau cyfyngedig, tra bod asedau cymunedol yn cael eu hystyried yn bwysig ar gyfer allgymorth ac adnabod yn gynnar.
Roedd yna gefnogaeth i gydnabod bod menywod (gan gynnwys risgiau sy'n gysylltiedig â'r menopos) a dynion (yn enwedig canol oed) angen dulliau wedi'u targedu. Roedd yr ymatebwyr yn teimlo hefyd nad oes digon o bwyslais ar ddementia cynnar, prin a genetig.

Roedd grwpiau ychwanegol mewn perygl yn cynnwys pobl ag anaf trawmatig i'r ymennydd, trawma neu gam-drin gydol oes, a phobl â hanes o gamddefnyddio sylweddau.

Yn gyffredinol, pwysleisiodd ymatebwyr yr angen am well data a thystiolaeth (yn enwedig ar ethnigrwydd, iaith, a grwpiau nad ydynt yn cael eu gwasanaethu'n ddigonol) a ffocws cryfach ar sut mae risgiau sy'n gorgyffwrdd yn cymell anghydraddoldeb.

Cwestiwn 5b: A oes unrhyw beth arall y dylid ei gynnwys yn eich barn chi?

Ymatebodd 74 o bobl i Gwestiwn 5b.

Roedd yr ymatebwyr yn teimlo bod yn rhaid i ymwybyddiaeth fynd y tu hwnt i wybodaeth gyffredinol er mwyn darparu canllawiau clir, ymarferol ar gael mynediad at gymorth, llywio gwasanaethau, a deall hawliau. Teimlwyd y dylai gofalwyr di-dâl fod yn rhan o'r broses o wneud penderfyniadau a bod angen cyfathrebu cydgysylltiedig, rhagweithiol ar draws lleoliadau iechyd, gofal cymdeithasol a chymunedol. Roedd yna gefnogaeth i wella cyfathrebu hygyrch hefyd (gan gynnwys deunyddiau Hawdd eu Deall, dwyieithog ac amlieithog, a fformatau nad ydynt yn ddigidol), a sicrhau bod negeseuon yn cyrraedd grwpiau amrywiol, gan gynnwys siaradwyr Cymraeg, cymunedau ethnig leiafrifol, pobl LHDTC+, a'r rhai ag amhariadau ar y synhwyrau.

Un o'r themâu a oedd yn codi dro ar ôl tro oedd pwysigrwydd cysylltu ymwybyddiaeth â cheisio cymorth cynnar a diagnosis wrth reoli galw yn briodol. Nododd yr ymatebwyr y dylai negeseuon cyhoeddus leihau ofn trwy egluro y gallai symptomau fod ag achosion y gellir eu trin. Soniodd yr ymatebwyr bod stigma yn parhau i fod yn rhwystr sylweddol ac roeddent yn cefnogi galwadau am ymgyrchoedd sy'n normaleiddio trafodaeth, sy'n cynnwys profiad bywyd, ac sy'n hyrwyddo dementia fel cyflwr sy'n cyfyngu ar fywyd ond y gellir ei reoli.

Y teimlad oedd y dylid sicrhau bod capasiti gwasanaethau, yn enwedig mewn llwybrau gofal sylfaenol a diagnostig, yn cyd-fynd â lefelau ymwybyddiaeth er mwyn osgoi arosiadau ac anghydraddoldebau sy'n gwaethygu. Roedd yr ymatebwyr yn teimlo bod angen rolau cliriach ar draws sectorau a chydlynu cenedlaethol cryfach gyda negeseuon cyson, sy'n seiliedig ar dystiolaeth i gefnogi cyflawni ar lefel leol. 
Roedd yr ymatebwyr yn croesawu cynnwys presgripsiynu cymdeithasol: er bod hynny'n cael ei werthfawrogi o ran gwella lles a chysylltiad cymdeithasol, roedd yr ymatebwyr yn rhybuddio bod galluogi mynediad teg yn bwysig.  

Nododd yr ymatebwyr yr angen i ganolbwyntio ar ymwybyddiaeth a hyfforddiant y gweithlu sy'n ymestyn y tu hwnt i ofal iechyd i gynnwys rolau sy'n wynebu'r cyhoedd fel trafnidiaeth, tai, gwasanaethau brys a chyflogwyr a bod angen rhoi darpariaeth ar waith er mwyn sicrhau bod cyngor yn seiliedig ar dystiolaeth. Awgrymodd rhai y dylid cynnwys rhaglenni hyfforddi strwythuredig (e.e. Mapio Gofal Dementia), eiriolwyr dementia mewn practisau meddygon teulu, a gwell dealltwriaeth broffesiynol o ffactorau cysylltiedig fel colli clyw a golwg.



[bookmark: _Toc236233644]Cwestiwn 6: Gwella diagnosis, triniaeth, gofal a chymorth dementia

Yr hyn y gwnaethom ni ei ofyn i chi

I ba raddau rydych chi'n cytuno neu'n anghytuno bod yr adran hon yn amlinellu'r meysydd y dylem eu hystyried ar gyfer y thema allweddol hon?

Yr hyn y gwnaethoch chi ei ddweud wrthym

	[bookmark: q_26127948]Cwestiwn 6. Mae Adran C yn amlinellu'r meysydd y byddwn yn eu hystyried o dan "diagnosis, triniaeth, gofal a chymorth dementia". I ba raddau rydych chi'n cytuno neu'n anghytuno bod yr adran hon yn amlinellu'r meysydd y dylem eu hystyried ar gyfer y thema allweddol hon?

	 
	Canran Ymatebion
	Cyfanswm Ymatebion

	
	Anghytuno’n gryf
	2.90%
	4

	
	Anghytuno
	2.90%
	4

	
	Ddim yn cytuno nac yn anghytuno
	18.12%
	25

	
	Cytuno
	53.62%
	74

	
	Cytuno’n gryf
	22.46%
	31

	
	wedi ateb
	138

	
	heb ateb
	37



Themâu allweddol o'n dadansoddiad.

Ymatebodd 138 o bobl i Gwestiwn 6a. Roedd 76% o bobl yn cytuno neu'n cytuno'n gryf bod yr adran hon yn nodi'r meysydd priodol i'w hystyried ar gyfer y thema allweddol hon.

Roedd yr ymatebion yn gytûn bod diagnosis amserol, cywir yn bwysig, gan sicrhau y gellir cael mynediad at gefnogaeth, cynllunio a dealltwriaeth, a bod hynny'n gysylltiedig â chanlyniadau gwell. Fodd bynnag, dywedodd yr ymatebwyr hefyd fod yn rhaid i ddiagnosis gyd-fynd â gwybodaeth glir, cyfeirio at wasanaethau ac adnoddau eraill a chefnogaeth emosiynol fel rhan o daith sy'n canolbwyntio ar yr unigolyn.
 
Mynegodd yr ymatebwyr yr angen i sicrhau bod yr arbenigedd perthnasol gan y rhai sy’n cynnal yr asesiadau a'u bod hefyd yn gallu ystyried anghenion grwpiau fel pobl ag anableddau dysgu, unigolion dwyieithog, pobl iau, neu'r rhai â dementia annodweddiadol.

Gofal sy'n Canolbwyntio ar yr Unigolyn ac sy'n Seiliedig ar Hawliau.

Roedd yr ymatebwyr yn cydnabod y dylai gofal sy'n canolbwyntio ar yr unigolyn fod yn brif ffocws y strategaeth ac roeddent yn pwysleisio pwysigrwydd unigolrwydd, urddas, profiad bywyd, hunaniaeth, diwylliant, iaith, a hanes personol.

Nododd yr ymatebwyr fod yn rhaid i lais yr unigolyn sy'n byw gyda dementia fod yn ganolog ar bob cam, o sgyrsiau cyn diagnosis i asesu, cynllunio gofal, triniaeth, cyfnodau o bontio, a thrafodaethau diwedd oes. Nododd yr ymatebwyr fod yn rhaid cydnabod teuluoedd a gofalwyr di-dâl fel partneriaid mewn gofal hefyd.
Roedd yr ymatebwyr yn cefnogi ymarfer sy'n ystyriol o drawma, cydnabyddiaeth o risgiau diogelu (gan gynnwys rheolaeth drwy orfodaeth a cham-drin). Mynegodd yr ymatebwyr hefyd yr angen am gyfathrebu sensitif, clir a gwybodaeth hygyrch sy'n cefnogi anghenion diwylliannol ac ieithyddol. 

Anghydraddoldebau, Mynediad a'r "Loteri Cod Post”. 

Tynnodd yr ymatebwyr sylw at y strategaeth sydd ei hangen i fynd i'r afael â gwahaniaethau sy'n gysylltiedig â daearyddiaeth (trefol/gwledig), amddifadedd, iaith, diwylliant, anabledd, oedran, llwybr diagnosis, a modd ariannol. Nodwyd bod mynediad at ddiagnosteg gan gynnwys delweddu, seicoleg, gweithwyr proffesiynol perthynol i iechyd, cymorth ar ôl diagnosis, cyfnodau o seibiant a gofal arbenigol yn amrywiol ledled Cymru. 

Dywedodd llawer o'r ymatebwyr nad yw cyfieithwyr ar y pryd yn gallu cymryd lle asesu a gofal cyfrwng Cymraeg, yn enwedig i bobl â dementia. Nodwyd bod angen rhoi’r "Cynnig Rhagweithiol" ar waith gyda chysondeb, gyda digon o allu ieithyddol ar draws gwasanaethau clinigol craidd.

Llwybrau Tameidiog a'r Angen am Barhad.

Disgrifiodd yr ymatebwyr yr angen i sicrhau bod yna lwybrau clir, gan y gall darpariaeth dameidiog arwain at arosiadau hir, cydlynu gwael, gorfod adrodd y sefyllfa dro ar ôl tro, cyfrifoldeb aneglur, a chymorth yn ystod argyfwng yn unig. Nodwyd pwysigrwydd canolbwyntio ar bwyntiau trawsnewid e.e. rhwng ysbyty a chartref, diagnosis a chymorth cymunedol, a mynediad i gartrefi gofal.

Roedd yr ymatebwyr yn cefnogi llwybrau integredig, amlddisgyblaethol ar draws iechyd, gofal cymdeithasol a'r trydydd sector, gan bwysleisio'r angen am barhad, cydberthnasoedd cyfarwydd, a llywio clir.

Roedd rôl y Cysylltwyr Dementia yn cael ei gwerthfawrogi'n eang ond dywedwyd ei bod yn anghyson o ran argaeledd, cyllid a hyfforddiant. Pwysleisiodd yr ymatebwyr na all ddisodli gwasanaethau coll a rhaid i’r unigolion yn y rôl fod yn rhan o dimau amlddisgyblaethol sydd ag adnoddau da.

Capasiti'r Gweithlu, Galluogrwydd a Thrallod Moesol. 

Nododd yr ymatebwyr bod angen ystyried bylchau mewn capasiti mewn seicoleg, therapi galwedigaethol, therapi lleferydd ac iaith, nyrsio arbenigol, gwaith cymdeithasol, staffio cartrefi gofal, gofal lliniarol a gwasanaethau diagnostig.

Roedd yr ymatebwyr yn rhybuddio am drallod moesol a diffygiad ymhlith clinigwyr a gofalwyr pan fydd disgwyliadau yn fwy na'r hyn y gall y system ei gyflawni. 


Ymyriadau Cyfannol sy'n Seiliedig ar Dystiolaeth y Tu Hwnt i Feddyginiaeth.

Roedd yr ymatebwyr yn pwysleisio pwysigrwydd dulliau nad ydynt yn ffarmacolegol, a dulliau seicogymdeithasol, adsefydlu ac ataliol. Tynnwyd sylw at bryderon am or-ddibyniaeth ar feddyginiaeth a'r angen i ganolbwyntio ar fathau o drallod, poen, trawma, a chymorth ymddygiadol. Roedd y bylchau allweddol a nodwyd ym maes seicoleg a therapïau siarad, Therapi Ysgogi Gwybyddol, therapi cerddoriaeth, y celfyddydau a gweithgareddau ystyrlon, adsefydlu ac annibyniaeth, a thechnoleg gynorthwyol ac addasiadau i'r cartref.

Cynllunio ar gyfer y Dyfodol, Gofal Lliniarol a Gofal Diwedd Oes.

Dywedodd yr ymatebwyr fod dementia yn cyfyngu ar fywyd, a bod angen cyflwyno gofal lliniarol a gofal diwedd oes yn gynharach. Roeddent yn cefnogi'r egwyddor o gynllunio gofal ar gyfer y dyfodol ond yn galw am sgyrsiau cynharach, arferol dan arweiniad gweithwyr proffesiynol medrus. Roedd rhai o’r ymatebwyr yn pwyso hefyd am integreiddio gofal lliniarol trwy gydol y llwybr, nid dim ond ar y diwedd, ac yn dweud bod angen cydnabod arweinyddiaeth nyrsio yn y maes hwn.

Cyfeiriad Strategol. 

Roedd llawer o’r ymatebwyr yn cytuno bod Adran C yn nodi'r pynciau cywir, ond bod angen safonau cenedlaethol, llywodraethu clir, data tryloyw, ac atebolrwydd, er mwyn osgoi amrywiad parhaus a disgwyliadau nad ydynt yn cael eu bodloni.

Yna roedd cwestiwn 6a yn gofyn cyfres o gwestiynau ar agweddau penodol ar ofal a chymorth. Roedd themâu cyffredin ar draws pob maes yn dangos cefnogaeth i'r cyfeiriad cyffredinol ond ailadroddwyd yr angen am fwy o eglurder, manylder a pharodrwydd systemau fel y gellir cyflawni. Mae'r pwyntiau ychwanegol a godwyd i'w gweld isod.

Cwestiwn 6b: Asesu a chymorth ar gyfer amhariad gwybyddol ysgafn (MCI)

Ymatebodd 56 o bobl i'r cwestiwn hwn. Roedd yr ymatebion yn nodi cefnogaeth eang ar gyfer gwella asesu a chymorth amhariad gwybyddol ysgafn ond roeddent yn cydnabod y byddai angen gallu ychwanegol. Tynnwyd sylw at adnabod ac ymyrraeth gynnar fel allwedd i arafu cynnydd, cynnal annibyniaeth, a gwella canlyniadau, gyda galwadau am fwy o ymwybyddiaeth ymysg y cyhoedd a negeseuon atal. Fodd bynnag, roedd yr ymatebwyr yn pwysleisio’r angen am lwybrau cenedlaethol clir, diffiniad cyson a meini prawf diagnostig ar gyfer MCI o dan arweiniad tystiolaeth.

Pwysleisiodd yr ymatebwyr yr angen am gamau dilynol rhagweithiol a gofal hirdymor personol, ochr yn ochr â chyfathrebu cliriach, mwy sensitif am yr hyn y mae diagnosis MCI yn ei olygu. Roedd yna gefnogaeth gref i gynllunio cynnar a chymorth cyfannol, amlddisgyblaethol, gan gynnwys mewnbwn gan weithwyr proffesiynol perthynol i iechyd, ymyriadau ffordd o fyw, gwasanaethau cymunedol, ac offer digidol. Er bod Clinigau Iechyd yr Ymennydd yn cael eu croesawu, codwyd pryderon am allu’r gweithlu, cyllid a dichonoldeb. 


Cwestiwn 6b: Triniaeth Dementia a Therapïau Addasu Clefydau

Ymatebodd 48 o bobl i'r cwestiwn hwn. Roedd yr ymatebwyr yn pwysleisio’r angen am gynllunio cenedlaethol, cyfathrebu cliriach ynghylch pa driniaethau sydd ar gael, a buddsoddi yn y gweithlu ac mewn diagnosteg a seilwaith. Roedd yna alwad hefyd i sicrhau bod ffocws parhaus ar gymorth nad yw'n ffarmacolegol, ochr yn ochr â galwadau am ofal amlddisgyblaethol sy'n canolbwyntio ar yr unigolyn, ymchwil a thystiolaeth gryfach, a gweithredu cydgysylltiedig er mwyn mynd i'r afael â bylchau yn y gweithlu ac anghydraddoldebau rhanbarthol.

Cwestiwn 6b: Gofal a Chymorth sy'n Canolbwyntio ar yr Unigolyn

Ymatebodd 76 o bobl i'r cwestiwn hwn. Cyfeiriodd yr ymatebwyr at yr angen am fframweithiau llywodraethu a diogelwch cryf a phwysigrwydd datblygu ymchwil a thystiolaeth. Roedd yr ymatebwyr yn cefnogi pwyslais clir ar ofal amlddisgyblaethol sy'n canolbwyntio ar yr unigolyn a sicrhau bod pob math o ddementia yn cael eu cynnwys wrth gynllunio a dylunio gwasanaethau.

Cwestiwn 6b: Cynllunio ar gyfer y Dyfodol, Cynllunio Gofal Ymlaen Llaw, Gofal Lliniarol a Gofal diwedd oes

Ymatebodd 70 o bobl i'r cwestiwn hwn. Roedd yr ymatebion yn pwysleisio bod cynllunio gofal ar gyfer y dyfodol, gofal lliniarol a gofal diwedd oes yn hanfodol, gyda galwad cryf am ymgysylltu cynharach, rhagweithiol. Y teimlad oedd y byddai cyflwyno'r proses gynllunio wrth gael diagnosis neu cyn cael diagnosis yn cefnogi unigolion yn well i fynegi dewisiadau, a byddai'n parhau i fod yn wirfoddol ac yn cael ei arwain gan yr unigolyn.

Roedd yr ymatebwyr yn cydnabod bod cynllunio effeithiol yn dibynnu ar gydberthnasoedd dibynadwy, parhad gofal, a chyfathrebu medrus. Awgrymodd yr ymatebwyr nad yw dementia yn cael ei gydnabod yn ddigonol fel salwch terfynol sydd angen cynllunio a chymorth sy’n cyd-fynd â hynny. Mae hyn yn cynnwys integreiddio cyfyngedig rhwng gwasanaethau cof, gofal lliniarol, a gwasanaethau cymunedol, ochr yn ochr â bylchau yn y gwaith o gynllunio i ryddhau pobl o'r ysbyty a chyfnodau o bontio.

Roedd yr ymatebwyr yn cydnabod heriau gyda’r gweithlu, gan nodi bod angen hyfforddiant, hyder, goruchwyliaeth ac amser wedi'i neilltuo ar staff i ymgymryd â'r gwaith o gynllunio gofal yn y dyfodol yn effeithiol. Roedd yr ymatebwyr yn cydnabod yr angen am hyfforddiant ar y cyd ar draws gofal iechyd a chymdeithasol, yn enwedig mewn perthynas â'r Ddeddf Galluedd Meddyliol, penderfyniadau lle mae'r risgiau wedi'u pwyso a'u mesur, a chyfathrebu sensitif.

Nodwyd bod cefnogi gofalwyr a theuluoedd yn bwysig hefyd. Tynnodd yr ymatebwyr sylw at yr angen am gyfranogiad cynharach, cyfathrebu cliriach, a chefnogaeth barhaus, gan gynnwys gofal mewn profedigaeth, gan gydnabod gofalwyr fel partneriaid allweddol nad ydynt yn aml yn cael eu cefnogi'n ddigonol.

Codwyd pryderon moesegol a diogelu hefyd, yn enwedig ynghylch iaith, canfyddiadau o faich, gorfodi, a hawliau gwneud penderfyniadau, gan atgyfnerthu'r angen am ddull sy'n seiliedig ar hawliau wedi'i seilio ar urddas, ymreolaeth, a dewis ar sail gwybodaeth.

Cwestiwn 6b: Cymorth Ar Ôl Diagnosis

Ymatebodd 75 o bobl i'r cwestiwn hwn. Un o'r prif bryderon a godwyd oedd yr angen am gynnig cymorth gwarantedig a chyson ledled Cymru. Dywedodd yr ymatebwyr fod rôl Cysylltwyr Dementia yn cael ei gwerthfawrogi, ond bod angen gwneud eu cylch gwaith yn glir a chydnabod na allant ddiwallu anghenion cymhleth neu glinigol ar eu pennau eu hunain. Roedd angen canllawiau clir ar gyfer cydlynu gofal hefyd. 
Pwysleisiodd yr ymatebwyr yr angen am fodel cenedlaethol, safonol o gymorth ar ôl diagnosis, gan gynnwys isafswm hawliad clir, llwybrau diffiniedig, a thryloywder ynghylch y gwasanaethau sydd ar gael. Dylai cymorth gynnwys darpariaeth glinigol, gymunedol, adsefydlu a seicolegol sy’n briodol yn ddiwylliannol.

Cwestiwn 6b: Cefnogi Diagnosis Dementia

Ymatebodd 73 o bobl i'r cwestiwn hwn. Dangosodd yr ymatebwyr gefnogaeth gref i wella diagnosis dementia, gyda galwadau am lwybrau cliriach, mwy cyson a mwy o adnoddau. Mae’r themâu allweddol yn cynnwys yr angen am ddiffiniadau cliriach o ddiagnosis, llwybrau cenedlaethol safonedig, ac integreiddio cryfach â gofal sylfaenol er mwyn helpu i ganfod yn gynharach a lleihau'r pwysau ar wasanaethau. 
Pwysleisiodd yr ymatebwyr heriau o ran gallu’r gweithlu, pwysigrwydd cyfathrebu sy'n canolbwyntio ar yr unigolyn, a chymorth ar ôl diagnosis wedi'i strwythuro'n well er mwyn osgoi bylchau mewn gofal. Roedd ffocws hefyd ar degwch a chynhwysiant, gwell defnydd o ddata a thechnoleg, cydnabod gofalwyr, ac atebolrwydd cryfach o ran systemau trwy rolau, safonau, ac aliniad clir rhwng uchelgais polisi a'r gallu i gyflawni.

Cwestiwn 6b: Mynd i'r afael ag Anghydraddoldebau ym maes Gofal Dementia

Ymatebodd 65 o bobl i'r cwestiwn hwn. Fe wnaeth yr ymatebwyr dynnu sylw at yr angen i fynd i'r afael ag anghydraddoldebau mewn gofal dementia, yn enwedig y rhai sy'n gysylltiedig ag amrywiad daearyddol, rhwystrau iaith, a mynediad anghyfartal i wasanaethau. Ymhlith y themâu allweddol mae'r "loteri cod post" o ran diagnosis a chymorth, heriau i gymunedau gwledig a mynediad at drafnidiaeth, a bylchau sylweddol i siaradwyr Cymraeg, defnyddwyr BSL, a grwpiau eraill nad ydynt yn cael eu gwasanaethu'n ddigonol. 

Roedd rhai o’r ymatebwyr yn pwysleisio natur groestoriadol anghydraddoldeb, ochr yn ochr â'r effaith ar ofalwyr. Gwelwyd y byddai mynd i'r afael â'r materion hyn yn dibynnu ar allu cryfach o ran y gweithlu, safonau ac atebolrwydd cliriach, data gwell, a chamau gweithredu ymarferol, mesuradwy er mwyn sicrhau mynediad a chanlyniadau teg ledled Cymru.

Cwestiwn 6b: Dementia Cynnar (Dan 65 oed)

Ymatebodd 60 o bobl i'r cwestiwn hwn. Roedd cefnogaeth gref i fwy o gydnabyddiaeth o ddementia cynnar, gyda galwadau am i'r strategaeth adlewyrchu'n well anghenion a chymhlethdod y cyflwr. Ymhlith y themâu allweddol roedd diffyg gwasanaethau sy'n briodol i oedran, oedi diagnostig sy'n gysylltiedig ag ymgyflwyniadau annodweddiadol, ac effeithiau sylweddol ar gyflogaeth, cyllid a bywyd teuluol. 

Pwysleisiodd yr ymatebwyr yr angen am lwybrau arbenigol, gwell ymwybyddiaeth, a dull cyfannol, teulu cyfan, ochr yn ochr â chynlluniau cliriach ar gyfer darpariaeth, cyllid a chymorth cyson i grwpiau risg uwch a gofalwyr iau.

Cwestiwn 6c: A oes unrhyw beth arall y dylid ei gynnwys yn eich barn chi?

Ymatebodd 93 o bobl i'r cwestiwn hwn. Roedd yna gefnogaeth gyffredinol i strategaeth dementia sy'n canolbwyntio ar yr unigolyn, ond fe wnaeth ymatebwyr dynnu sylw at fylchau allweddol o ran cyflawni. Roedd rhai yn teimlo y dylai blaenoriaethau gynnwys gwella cywirdeb a gallu diagnostig, gyda llwybrau, safonau a hyfforddiant gweithlu cliriach. Mae angen llawer mwy o gymorth ar ôl diagnosis, gan gynnwys therapïau, gwasanaethau cymdeithasol ac adsefydlu, a rolau llywio.

Roedd galw hefyd am ragor o gydlynu ar draws y meysydd iechyd, gofal cymdeithasol, a gwasanaethau cymunedol gan ei fod yn gwbl hanfodol, gyda llwybrau "un system" integredig, rhannu cofnodion, a safonau cenedlaethol cyson. Roedd rhywfaint o bryder ynghylch gallu’r gweithlu, cyllid, a chynaliadwyedd yn enwedig mewn seicoleg, gofal cymunedol, a gofal cymdeithasol.




[bookmark: _Toc236233645]Cwestiwn 7: Cefnogi gofalwyr di-dâl pobl sy'n byw gyda dementia

Yr hyn y gwnaethom ni ei ofyn i chi

I ba raddau rydych chi'n cytuno neu'n anghytuno bod yr adran hon yn amlinellu'r meysydd y dylem eu hystyried ar gyfer y thema allweddol hon?

Yr hyn y gwnaethoch chi ei ddweud wrthym

	[bookmark: q_26128007]Cwestiwn 7. Mae Adran D yn amlinellu'r meysydd y byddwn yn eu hystyried o dan "cefnogi gofalwyr di-dâl pobl sy'n byw gyda dementia". I ba raddau rydych chi'n cytuno neu'n anghytuno bod yr adran hon yn amlinellu'r meysydd y dylem eu hystyried ar gyfer y thema allweddol hon?

	 
	Canran Ymatebion
	Cyfanswm Ymatebion

	
	Anghytuno’n gryf
	3.73%
	5

	
	Anghytuno
	5.97%
	8

	
	Ddim yn cytuno nac yn anghytuno
	11.94%
	16

	
	Cytuno
	47.76%
	64

	
	Cytuno’n gryf
	30.60%
	41

	
	wedi ateb
	134

	
	heb ateb
	41



Themâu allweddol o'n dadansoddiad

Ymatebodd 134 o bobl i Gwestiwn 7. Roedd 78% o bobl yn cytuno neu'n cytuno'n gryf bod yr adran hon yn nodi'r meysydd priodol i'w hystyried ar gyfer y thema allweddol hon.

Roedd yr ymatebwyr yn cytuno’n gyffredinol bod Adran D yn nodi'r blaenoriaethau cywir ar gyfer cefnogi gofalwyr di-dâl pobl â dementia, yn enwedig cydnabyddiaeth, gwybodaeth, cefnogaeth emosiynol, cyfnodau o seibiant, a hawliau gofalwyr. Nodwyd bod gofalwyr di-dâl yn hanfodol i'r system a dylid eu trin fel partneriaid cyfartal mewn gofal.

Fodd bynnag, roedd yr ymatebwyr yn galw am fanylion cliriach o ran sut y bydd cymorth yn cael ei ddarparu, ei ariannu a'i wneud yn gyson ledled Cymru. Roedd mynediad at ofal seibiant amserol, hyblyg yn bryder mawr, ochr yn ochr â'r angen am well gwybodaeth, cydlynu, ac un pwynt cyswllt, a gwybodaeth hygyrch, benodol i Gymru (gan gynnwys darpariaeth Gymraeg). 

Roedd pwyslais cryf ar gefnogi iechyd a lles gofalwyr di-dâl, gan gynnwys iechyd meddwl a chymorth sy'n ystyriol o drawma, yn ogystal â mynd i'r afael â phwysau ariannol a chyflogaeth. Tynnwyd sylw hefyd at yr angen am hyfforddiant a chanllawiau parhaus o ddiagnosis ymlaen.

Fe wnaeth sawl ymatebydd godi pryderon am anghydraddoldebau o ran mynediad, yn enwedig ar gyfer grwpiau penodol gan gynnwys gofalwyr gwledig, gofalwyr hŷn, gofalwyr ifanc, gofalwyr sy'n gweithio, teuluoedd sy'n siarad Cymraeg, a'r rhai sydd â sefyllfaoedd teuluol cymhleth, ac am amrywioldeb mewn gwasanaethau. Yn olaf, roedd yr ymatebwyr yn pwysleisio pwysigrwydd cydgynhyrchu, asesiadau rhagweithiol i ofalwyr, a chydnabyddiaeth gryfach o hawliau gofalwyr.

Cwestiwn 7a: A oes unrhyw beth arall y dylid ei gynnwys yr yr adran hon yn eich barn chi?

Ymatebodd 87 o bobl i Gwestiwn 7a. Fe wnaeth yr ymatebwyr dynnu sylw at y ffaith bod gofalwyr di-dâl yn ganolog i ofal dementia ond bod angen llawer mwy o gydnabyddiaeth a chefnogaeth arnynt. Adroddodd rhai o’r ymatebwyr straen emosiynol, corfforol ac ariannol sylweddol, gydag angen amlwg am gyfnodau seibiant amserol, hyblyg, cefnogaeth gymunedol estynedig, a hyfforddiant.

Fe wnaeth yr ymatebwyr dynnu sylw at fylchau mewn gwybodaeth, llywio a chydlynu ar draws gwasanaethau, gan alw am ddulliau gwell o gyfeirio pobl at wasanaethau, cysondeb o ran negeseuon, a chefnogaeth ar bwyntiau pontio allweddol. Roedd adnabod gofalwyr yn gynnar a chymorth rhagweithiol yn cael eu hystyried yn faterion hanfodol, ochr yn ochr â chydnabod gofalwyr di-dâl fel partneriaid cyfartal mewn gofal a phenderfyniadau a wneir.

Roedd yr ymatebwyr yn pwysleisio hefyd yr angen am gymorth cynhwysol, wedi'i deilwra ar gyfer grwpiau amrywiol, darpariaeth trydydd sector cynaliadwy, a llawer mwy o atebolrwydd o ran systemau, gan gynnwys safonau a data clir a dulliau clir o fonitro canlyniadau.

Tynnodd yr ymatebwyr sylw at bwysigrwydd hyfforddiant ac addysg i ofalwyr di-dâl, yn enwedig sgiliau ymarferol, dysgu gan gymheiriaid, ac aliniad â fframweithiau cenedlaethol.

Nodwyd bod cymorth cymunedol a'r trydydd sector yn cael ei ystyried yn werthfawr ar gyfer lleihau ynysu a gwella lles ond bod angen cyllid cynaliadwy ar ei gyfer.
Roedd galwadau am lawer mwy o atebolrwydd ar gyfer systemau hefyd, gan gynnwys safonau cenedlaethol clir, gwell data a monitro, a gwell cefnogaeth ar gyfnodau allweddol fel cyfnodau o bontio, diwedd oes a phrofedigaeth.






[bookmark: _Toc236233646]Cwestiwn 8: Cefnogi’r gweithlu

Yr hyn y gwnaethom ni ei ofyn i chi

I ba raddau rydych chi'n cytuno neu'n anghytuno bod yr adran hon yn amlinellu'r meysydd y dylem eu hystyried ar gyfer y thema allweddol hon?

Yr hyn y gwnaethoch chi ei ddweud wrthym

	[bookmark: q_26128013]Cwestiwn 8. Mae Adran E yn amlinellu'r meysydd y byddwn yn eu hystyried o dan 'cefnogi'r gweithlu.’ I ba raddau rydych chi'n cytuno neu'n anghytuno bod yr adran hon yn amlinellu'r meysydd y dylem eu hystyried ar gyfer y thema allweddol hon?

	 
	Canran Ymatebion
	Cyfanswm Ymatebion

	
	Anghytuno’n gryf
	5.19%
	7

	
	Anghytuno
	9.63%
	13

	
	Ddim yn cytuno nac yn anghytuno
	11.85%
	16

	
	Cytuno
	48.15%
	65

	
	Cytuno’n gryf
	25.19%
	34

	
	wedi ateb
	135

	
	heb ateb
	40



Themâu allweddol o'n dadansoddiad

Ymatebodd 135 o bobl i Gwestiwn 8. Roedd 73% o bobl yn cytuno neu'n cytuno'n gryf bod yr adran hon yn nodi'r meysydd priodol i'w hystyried ar gyfer y thema allweddol hon.

Roedd yr ymatebwyr yn pwysleisio’n gyson fod cymorth i'r gweithlu yn hanfodol er mwyn darparu gofal dementia ledled Cymru sydd o ansawdd uchel ac sy'n canolbwyntio ar yr unigolyn. Er bod y dull cyffredinol o ddatblygu'r gweithlu yn cael ei gefnogi, roedd yr ymatebwyr yn galw am strategaeth fwy cynhwysfawr gydag adnoddau digonol ac sy'n mynd i'r afael â hyfforddiant, lles, recriwtio, cadw staff a chynllunio hirdymor ar gyfer y gweithlu.

Roedd yr ymatebwyr yn cyfeirio at yr angen am hyfforddiant dementia gorfodol ynghyd â chysondeb yn yr hyfforddiant hwnnw, ar draws pob sector, rôl a lefel cyfrifoldeb. Roedd yr ymatebwyr yn pwysleisio pwysigrwydd fframwaith cymhwysedd Cymru gyfan, hyfforddiant sy'n benodol i rôl, ac ymgorffori addysg dementia mewn rhaglenni proffesiynol ac israddedig. Mae yna gefnogaeth gref hefyd i ddulliau sy'n seiliedig ar dystiolaeth, fel Mapio Gofal Dementia, er mwyn cryfhau ymarfer sy'n canolbwyntio ar yr unigolyn a gwella ansawdd.

Roedd llawer o’r ymatebion yn tynnu sylw at y gweithlu fel pryder sylweddol, gydag ymatebwyr yn galw am fwy o fynediad at oruchwyliaeth, cefnogaeth emosiynol, ymarfer myfyriol ac arweinyddiaeth dosturiol. Mae heriau recriwtio a chadw, yn enwedig mewn lleoliadau gofal cymdeithasol a chymunedol, yn gysylltiedig â thâl, amodau gwaith, dilyniant gyrfa a chydnabod arbenigedd dementia. Roedd yr ymatebwyr hefyd yn cefnogi modelau gweithlu arloesol a mwy o gydnabyddiaeth i ofalwyr di-dâl, gofalwyr 'Cysylltu Bywydau' a sefydliadau'r trydydd sector.

Roedd adborth yn amlinellu'r angen am ddull system gyfan o gynllunio'r gweithlu, gan ddwyn ynghyd gwasanaethau iechyd, gofal cymdeithasol, tai, cymunedol a thrydydd sector trwy safonau a rennir a chynllunio integredig. Dywedodd ymatebwyr y dylai strategaethau'r gweithlu gael eu llywio gan ddata ar y galw yn y dyfodol, cymhlethdod cynyddol o'r angen a thriniaethau datblygol. Tynnodd yr ymatebwyr sylw hefyd at bwysigrwydd cryfhau gallu o ran y Gymraeg, ymestyn hyfforddiant i'r gweithlu ehangach, sicrhau eglurder wrth weithredu, atebolrwydd a chyllid pwrpasol er mwyn cyflawni gwelliannau cynaliadwy a chanlyniadau mesuradwy.


[bookmark: _Toc236233647]Cwestiwn 9: Cefnogi ymchwil ac arloesi ym maes dementia

Yr hyn y gwnaethom ni ei ofyn i chi

I ba raddau rydych chi'n cytuno neu'n anghytuno bod yr adran hon yn amlinellu'r meysydd y dylem eu hystyried ar gyfer y thema allweddol hon?

Yr hyn y gwnaethoch chi ei ddweud wrthym

	[bookmark: q_26128027]Cwestiwn 9. Mae Adran F yn amlinellu'r meysydd y byddwn yn eu hystyried o dan 'ymchwil ac arloesi ym maes dementia’. I ba raddau rydych chi'n cytuno neu'n anghytuno bod yr adran hon yn amlinellu'r meysydd y dylem eu hystyried ar gyfer y thema allweddol hon?

	 
	Canran Ymatebion
	Cyfanswm Ymatebion

	
	Anghytuno’n gryf
	2.94%
	4

	
	Anghytuno
	4.41%
	6

	
	Ddim yn cytuno nac yn anghytuno
	15.44%
	21

	
	Cytuno
	47.79%
	65

	
	Cytuno’n gryf
	29.41%
	40

	
	wedi ateb
	136

	
	heb ateb
	39



Themâu allweddol o'n dadansoddiad

Ymatebodd 136 o bobl i Gwestiwn 9. Roedd 77% o bobl yn cytuno neu'n cytuno'n gryf bod yr adran hon yn nodi'r meysydd priodol i'w hystyried ar gyfer y thema allweddol hon.

Roedd cefnogaeth gref i'r pwyslais ar ymchwil ac arloesedd, meysydd a oedd yn cael eu cydnabod fel elfen hanfodol o ran gwella dealltwriaeth, diagnosis, triniaeth, gofal, atal ac ansawdd bywyd i bobl sy'n byw gyda dementia a'u gofalwyr yng Nghymru. Roedd ymchwil yn cael ei werthfawrogi oherwydd y potensial i ddarparu triniaethau yn y dyfodol, ac am ei botensial i wella urddas, annibyniaeth, lles a chefnogaeth trwy gydol y daith dementia.

Roedd llawer o’r ymatebwyr yn disgrifio Adran F fel adran gynhwysfawr a blaengar, gan bwysleisio hefyd yr angen i gael cydbwysedd rhwng buddsoddiad mewn datblygiadau yn y dyfodol ag anghenion uniongyrchol pobl a theuluoedd sydd ar hyn o bryd yn cael anawsterau cael mynediad at gymorth. Fe wnaeth yr ymatebwyr dynnu sylw dro ar ôl tro at bwysigrwydd sicrhau bod ymchwil yn arwain at welliannau yn y byd go iawn trwy weithredu mwy cadarn, gallu’r gweithlu, arweinyddiaeth, seilwaith ac atebolrwydd.

Roedd cytundeb cryf y dylid cydgynhyrchu ymchwil gyda phobl sy'n byw gyda dementia, gofalwyr di-dâl, a sefydliadau'r trydydd sector, gyda mwy o ffocws ar brofiad bywyd, cymorth gofalwyr, a realiti gwasanaethau tameidiog a gofal anghyson. Roedd tegwch a chynhwysiant yn themâu canolog hefyd, gyda galwadau am ymchwil hygyrch sy’n briodol yn ddiwylliannol ar gyfer grwpiau sydd heb eu gwasanaethu'n ddigonol gan gynnwys siaradwyr Cymraeg, pobl mewn ardaloedd gwledig, cymunedau ethnig leiafrifol a phobl ag anableddau dysgu.

Roedd llawer o gefnogaeth i ymchwil dan arweiniad Cymru sy'n adlewyrchu anghenion iaith, daearyddiaeth a phoblogaeth Cymru, ochr yn ochr â mwy o ffocws ar atal, iechyd yr ymennydd, ac ymyrraeth gynnar. Gwelwyd bod arloesi yn ymestyn y tu hwnt i feddygaeth i gynnwys technoleg gynorthwyol, addasiadau amgylcheddol, dulliau creadigol, a modelau gofal newydd, gan barhau i ganolbwyntio ar unigolion a bod yn hygyrch. Codwyd rhai pryderon hefyd am allu cyfyngedig y gweithlu i gymryd rhan mewn ymchwil, ochr yn ochr â galwadau am gyllid parhaus, seilwaith cryfach, cydweithredu ar lefel Cymru gyfan, a mwy o gydnabyddiaeth o dystiolaeth wedi’i chynhyrchu gan y gymuned.




[bookmark: _Toc236233648]Cwestiwn 10: Trefniadau llywodraethu ac atebolrwydd addas er mwyn sicrhau bod y strategaeth yn cael ei chyflawni

Yr hyn y gwnaethom ni ei ofyn i chi

I ba raddau rydych chi'n cytuno neu'n anghytuno bod yr adran hon yn amlinellu'r meysydd y dylem eu hystyried ar gyfer y thema allweddol hon?

Yr hyn y gwnaethoch chi ei ddweud wrthym

	[bookmark: q_26128032]Cwestiwn 10. Mae Adran G yn amlinellu'r meysydd y byddwn yn eu hystyried o dan "trefniadau llywodraethu ac atebolrwydd addas er mwyn sicrhau bod y strategaeth yn cael ei chyflawni". I ba raddau rydych chi'n cytuno neu'n anghytuno bod yr adran hon yn amlinellu'r meysydd y dylem eu hystyried ar gyfer y thema allweddol hon?

	 
	Canran Ymatebion
	Cyfanswm Ymatebion

	
	Anghytuno’n gryf
	1.54%
	2

	
	Anghytuno
	4.62%
	6

	
	Ddim yn cytuno nac yn anghytuno
	22.31%
	29

	
	Cytuno
	53.08%
	69

	
	Cytuno’n gryf
	18.46%
	24

	
	wedi ateb
	130

	
	heb ateb
	45



Themâu allweddol o'n dadansoddiad.

Ymatebodd 130 o bobl i Gwestiwn 10. Roedd 71% o bobl yn cytuno neu'n cytuno'n gryf bod yr adran hon yn amlinellu'r meysydd y dylem eu hystyried ar gyfer y thema allweddol hon. 

Ar draws yr ymatebion, roedd cytundeb cyffredinol bod llywodraethu ac atebolrwydd yn hanfodol er mwyn cyflawni strategaeth dementia gredadwy ac effeithiol. Roedd llawer o’r ymatebwyr yn disgrifio Adran G fel adran gynhwysfawr a oedd yn nodi'r meysydd cywir mewn egwyddor. Croesewir yn gyffredinol y pwyslais ar arweinyddiaeth genedlaethol a rhanbarthol, gweithio mewn partneriaeth, a monitro effaith. Fodd bynnag, roedd yr ymatebwyr yn pwysleisio bod angen i'r strategaeth derfynol fod yn glir ar y mecanweithiau ar gyfer cyflawni.

Eglurder Rolau, Cyfrifoldebau ac Atebolrwydd.

Thema allweddol a godwyd oedd y diffyg eglurder ynghylch pwy sy'n gyfrifol am gyflawni a goruchwylio ar lefel genedlaethol, ranbarthol a lleol. Gofynnodd yr ymatebwyr am linellau atebolrwydd cliriach, arweinwyr a enwir, a chyfrifoldebau penodol ar draws Llywodraeth Cymru, byrddau iechyd, awdurdodau lleol, Byrddau Partneriaeth Rhanbarthol a phartneriaid cyflawni. Heb yr eglurder hwn, roedd rhai yn teimlo y byddai atebolrwydd yn parhau i fod yn dameidiog ac yn wan, gan ei gwneud hi'n anodd nodi cyfrifoldeb am gynnydd araf, amrywiadau o ran yr hyn sy’n cael ei ddarparu neu ymarfer gwael.

Mesur, Dangosyddion Perfformiad Allweddol a Dangos Effaith.

Soniodd yr ymatebwyr am yr angen am Ddangosyddion Perfformiad Allweddol wedi'u diffinio'n glir, mesurau canlyniadau a meini prawf llwyddiant. Roedd yr ymatebwyr eisiau rhagor o fanylion am y data a fydd yn cael ei gasglu, sut y bydd yn cael ei ddefnyddio, a beth fydd union natur y llwyddiant. Roedd llawer yn pwysleisio fod yn rhaid i'r broses o fesur fynd y tu hwnt i dargedau rhifiadol ar weithgarwch i gynnwys canlyniadau sy'n canolbwyntio ar yr unigolyn, fel ansawdd bywyd, urddas, cynhwysiant, boddhad gyda chefnogaeth, a phrofiad bywyd. 

Gwybodaeth Hygyrch am gynnydd.

Roedd yr ymatebwyr yn galw am adroddiadau cyhoeddus rheolaidd a hygyrch ar gynnydd, gan gynnwys fformat Hawdd ei Ddeall a fformatau cynhwysol eraill. Nodwyd yr angen i sicrhau bod yr adroddiadau hyn yn nodi'r hyn a oedd yn mynd yn dda a'r hyn nad oedd yn mynd mor dda. Galwodd rhai ymatebwyr am graffu annibynnol a llwybrau uwchgyfeirio cliriach.

Cydgynhyrchu, Profiad Bywyd a Chynhwysiant.

Er bod yr ymrwymiad i gydgynhyrchu yn cael ei groesawu'n gyffredinol, roedd llawer o’r ymatebwyr yn teimlo y dylai fod yn ystyrlon yn ymarferol, fel arall byddai gormod o fwlch rhwng llywodraethu'r strategaeth a realiti bywyd pobl â dementia, gofalwyr a staff rheng flaen. 

Roedd yr ymatebwyr yn pwysleisio’r angen am ddolenni adborth clir, gan ddangos sut mae profiad bywyd yn dylanwadu ar benderfyniadau ac yn arwain at newid. Roeddent yn teimlo y dylai'r broses o lywodraethu'r strategaeth deimlo'n weladwy, yn ymarferol ac yn berthnasol, yn hytrach na bod yn rhywbeth a oedd yn gweithredu trwy strwythurau cenedlaethol lefel uchel yn unig.

Fe wnaeth llawer o ymatebwyr dynnu sylw at fylchau mewn cynrychiolaeth o fewn strwythurau llywodraethu. Roedd yr ymatebwyr yn galw’n gyson am gynhwysiant ehangach a mwy cytbwys, gan gynnwys staff iechyd a gofal cymdeithasol rheng flaen, y trydydd sector a'r sector annibynnol, gofalwyr di-dâl, darparwyr rheoleiddiedig, a phobl â phrofiad bywyd. Mae'r bylchau penodol a nodwyd yn cynnwys nyrsio, gweithwyr proffesiynol perthynol i iechyd, seicoleg, optometreg, geriatreg, awdurdodau lleol, cyrff diogelu a sefydliadau'r sector gwirfoddol. Pwysleisiodd sawl ymatebydd fod yn rhaid i gyrff llywodraethu adlewyrchu system lawn gofal dementia os ydynt am fod yn effeithiol.


Cyllid, Gallu a'r Gweithlu.

Roedd yr ymatebwyr yn pwysleisio dro ar ôl tro fod trefniadau llywodraethu effeithiol yn gofyn am ddigon o adnoddau a gallu digonol o fewn y gweithlu. Roedd cyllid hirdymor yn cael ei ystyried yn arbennig o bwysig i'r trydydd sector. Tynnwyd sylw at oruchwyliaeth y gweithlu, pwysau o ran staffio, awdurdod arweinyddiaeth a'r gallu i gynnal gwerthusiad ystyrlon fel materion hanfodol a fyddai'n galluogi cyflawni.

Pwysigrwydd arweinyddiaeth.

Roedd teimlad bod arweinyddiaeth gref, weladwy ac wedi'i diffinio'n dda yn hanfodol er mwyn cyflawni'r strategaeth. Roedd cefnogaeth eang i strwythurau arweinyddiaeth cenedlaethol a rhanbarthol ond roedd galw am fwy o eglurder, awdurdod ac atebolrwydd hefyd. Roedd yr ymatebwyr yn tynnu sylw at yr angen am rolau arweinyddiaeth a enwir (e.e. arweinydd dementia cenedlaethol), llinellau cyfrifoldeb cliriach, ac arweinwyr sydd â digon o bŵer i ysgogi newid a gorfodi cyflawni yn erbyn targedau mesuradwy. Roedd pwyslais ar sicrhau cydbwysedd rhwng arweinyddiaeth strategol genedlaethol ac arweinyddiaeth ranbarthol a lleol wedi'i grymuso hefyd er mwyn sicrhau yr ymatebir i anghenion cymunedol ac er mwyn lleihau amrywiaeth. 

Diogelu, Anghydraddoldebau a'r Gymraeg.

Roedd diogelu yn aml yn cael ei ddisgrifio fel mater nad oedd wedi'i ymwreiddio'n ddigonol o fewn llywodraethu, gyda galwadau am atebolrwydd penodol dros ddiogelu, aliniad â byrddau diogelu, a dangosyddion mesuradwy. 
Cafodd anghydraddoldebau eu codi fel pryder allweddol arall, gyda galwadau am ddata wedi'i ddadgyfuno yn ôl iaith, daearyddiaeth, anabledd a nodweddion gwarchodedig. Pwysleisiodd llawer o’r ymatebwyr fod yn rhaid i ddarpariaeth Gymraeg fod yn ganolog i lywodraethu ac atebolrwydd, gyda chefnogaeth arweinyddiaeth, mesurau clir ac atebolrwydd cadarn yn hytrach na chael ei thrin fel mater ymylol.

Cyflymder, Hyblygrwydd a Dysgu o'r Gorffennol.

Roedd yr ymatebwyr yn pwysleisio fod yn rhaid i adborth arwain at newid amserol. Roedd galwadau hefyd am ddysgu cliriach o strategaethau dementia blaenorol, gan gynnwys yr hyn a weithiodd, yr hyn a fethodd, a sut mae gwersi wedi llywio cynigion cyfredol. Roedd hyblygrwydd dros oes y strategaeth yn cael ei ystyried yn hanfodol er mwyn ymateb i dystiolaeth newydd a phwysau ar systemau.
Pwysleisiodd llawer o’r ymatebwyr fod angen i bobl sy'n byw gyda dementia a'u gofalwyr weld effaith amlwg o'r strategaeth.

Cwestiwn 10a: A oes unrhyw beth arall y dylid ei gynnwys yn yr adran hon yn eich barn chi?

Themâu allweddol o'n dadansoddiad.

Ymatebodd 128 o bobl i Gwestiwn 10a. Ystyriwyd mai'r 3 adnodd mwyaf defnyddiol ar gyfer olrhain cynnydd oedd diweddariad ysgrifenedig blynyddol, cylchlythyr bob 6 mis a chrynodebau hawdd eu deall o ddiweddariadau.

Eglurder a chraffu.

Thema gyson oedd y galw am drefniadau llywodraethu ac atebolrwydd cliriach, mwy cadarn. Roedd llawer o ymatebwyr eisiau diffiniadau clir o rolau, cyfrifoldebau ac awdurdod dros wneud penderfyniadau yn genedlaethol, yn rhanbarthol ac yn lleol. 

Roedd yr ymatebwyr yn pwysleisio pwysigrwydd craffu gweladwy, gan gynnwys goruchwyliaeth annibynnol, llwybrau uwchgyfeirio clir pan nad yw'r cyflawni ar y trywydd iawn, a gallu'r cyhoedd a rhanddeiliaid i ddwyn sefydliadau ac arweinwyr i gyfrif. Roedd galwadau dro ar ôl tro am ddatganiadau ysgrifenedig blynyddol, adrodd i'r Senedd, a diweddariadau tryloyw sy'n esbonio cynnydd a lle mae heriau yn parhau.

Pwysleisiodd sawl ymatebydd y dylai llywodraethu fod yn seiliedig ar strwythurau partneriaeth presennol ac y dylent ddangos yn glir sut mae iechyd, gofal cymdeithasol, y trydydd sector, tai a phartneriaid eraill yn rhannu atebolrwydd. 

Canlyniadau mesuradwy, mesurau perfformiad a data.

Roedd yn gwbl glir bod yna angen am ganlyniadau mesuradwy wedi'u hategu gan ddata. Roedd yr ymatebwyr eisiau eglurder ynghylch beth yw union natur llwyddiant a sut y bydd cynnydd yn cael ei asesu dros amser, gan gynnwys dangosyddion perfformiad allweddol, cerrig milltir ac amserlenni, gydag arweinwyr a enwir yn gyfrifol am gyflawni.

Roedd cefnogaeth gan ymatebwyr am setiau data cenedlaethol a rhanbarthol, dangosfyrddau perfformiad ac adroddiadau cyhoeddus rheolaidd. Mae'r mesurau a awgrymir yn cynnwys prydlondeb diagnosis, cymorth ar ôl diagnosis, asesiadau gofalwyr, amseroedd aros, tegwch yn ôl rhanbarth ac iaith, a chanlyniadau sy'n gysylltiedig ag ansawdd bywyd, nid gweithgarwch yn unig.

Roedd yr ymatebwyr hefyd yn pwysleisio pwysigrwydd defnyddio data er mwyn deall amrywiadau ledled Cymru, nodi anghydraddoldeb, a chefnogi'r gweithlu a chynllunio gwasanaethau. Roedd nifer o'r sylwadau'n pwysleisio y dylid dadgyfuno data yn ôl nodweddion gwarchodedig ac y dylai gwmpasu gofalwyr di-dâl yn ogystal â phobl sy'n byw gyda dementia. 

Cyfathrebu hygyrch, clir ac ystyrlon.

Roedd cyfathrebu clir, hygyrch yn cael ei ystyried yn hanfodol o ran atebolrwydd ac ymddiriedaeth y cyhoedd. Roedd llawer o’r ymatebwyr yn pwysleisio y dylai adroddiadau fod yn gryno, heb jargon ac yn hawdd eu deall, gyda ffafriaeth gref i grynodebau mewn iaith glir yn hytrach na dogfennau hirfaith neu dechnegol.

Roedd galwadau dro ar ôl tro i sicrhau bod gwybodaeth ar gael mewn sawl fformat, gan gynnwys fformatau Hawdd eu Deall, fersiynau Cymraeg, Iaith Arwyddion Prydain, a fformatau sy'n hygyrch i bobl sydd â cholled synhwyraidd. Gofynnodd ymatebwyr am grynodebau sy'n esbonio beth mae camau gweithredu yn eu golygu yn ymarferol a pha wahaniaeth maen nhw'n ei wneud.

Cafwyd awgrymiadau yn aml am sianeli digidol fel y cyfryngau cymdeithasol, podlediadau, fideos a chylchlythyrau, ochr yn ochr â chydnabyddiaeth nad yw pawb yn ymgysylltu ar-lein. Pwysleisiodd sawl ymatebydd y dylai adrodd ganolbwyntio ar newid yn y byd go iawn, gan gynnwys astudiaethau achos ac enghreifftiau naratif, yn hytrach na niferoedd yn unig.

Profiad bywyd, cydgynhyrchu a dolenni adborth.

Roedd yr ymatebwyr yn pwysleisio’n gyson y dylai pobl sy'n byw gyda dementia a gofalwyr di-dâl fod yn ganolog i lywodraethu, monitro a chyflawni parhaus, nid ymgynghori yn unig. Roedd pryder y gall cydgynhyrchu fod yn anghyson neu'n docenistaidd heb safonau a disgwyliadau clir.

Roedd llawer o’r ymatebwyr yn galw am ddolenni adborth cryfach, fel y gall pobl sy'n rhannu eu profiadau weld sut mae'r mewnbwn hwn yn arwain at gamau gweithredu neu newid. Roedd yr ymatebwyr eisiau gweld cyfathrebu dwy ffordd, lle mae pryderon a godwyd yn lleol yn weladwy yn genedlaethol ac yn cael eu trin mewn ffordd amserol.

Awgrymwyd y dylai pobl sydd â phrofiad bywyd helpu i lunio allbynnau adrodd eu hunain, gan gynnwys crynodebau Hawdd eu Deall a diweddariadau cyhoeddus. Fe wnaeth rhai ymatebwyr dynnu sylw at enghreifftiau cadarnhaol o gydgynhyrchu ar waith ac roeddent yn annog pobl i rannu'r dulliau hyn ac adeiladu arnynt ledled Cymru.

Adnoddau a chyllid cynaliadwy.

Roedd yr ymatebwyr yn pwysleisio fod angen cyllid cynaliadwy ar gyfer gwasanaethau rheng flaen i gyd-fynd â disgwyliadau, dyletswyddau statudol neu ofynion llywodraethu newydd. Roedd hyn yn arbennig o amlwg mewn sylwadau sy'n ymwneud â'r trydydd sector, gofalwyr di-dâl a threfniadau partneriaeth rhanbarthol.
Roedd pryder am ddibyniaeth ar gyllid cyfyngedig o ran amser, a all arwain at golli gwasanaethau effeithiol, staff medrus a mentrau lleol llwyddiannus. Roedd yr ymatebwyr yn pwysleisio’r angen am fuddsoddiad hirdymor i gefnogi gofalwyr, gwasanaethau eiriolaeth a darpariaeth gymunedol.

Roedd rhai o’r ymatebwyr yn cydnabod hefyd yr effaith ehangach ar wasanaethau partner fel tai, plismona a sefydliadau cymunedol wrth i fwy o bobl gael eu cefnogi i fyw gyda dementia yn eu cymunedau.

Y Gymraeg

Roedd yr ymatebwyr yn pwysleisio pwysigrwydd sicrhau bod darpariaeth yn y Gymraeg wedi'i hymwreiddio mewn llywodraethu, cyfathrebu a'r broses o ddarparu gwasanaethau, yn enwedig drwy wybodaeth ddwyieithog hygyrch, crynodebau hawdd eu deall yn y Gymraeg, a monitro mynediad i'r Gymraeg o fewn fframweithiau perfformiad. 



[bookmark: _Toc236233649]Cwestiwn 11: Y strategaeth gyffredinol

Yr hyn y gwnaethom ni ei ofyn i chi

I ba raddau rydych chi'n cytuno neu'n anghytuno bod yr adran hon yn amlinellu'r meysydd y dylem eu hystyried ar gyfer y thema allweddol hon?

Themâu allweddol o'n dadansoddiad

Adran A: Lleihau risg ac atal dementia.

Ymatebodd 55 o bobl i'r adran hon. Roedd yr ymatebwyr yn cefnogi'r egwyddor o atal a lleihau risg fel elfen allweddol o’r strategaeth dementia ac un a allai fod yn drawsnewidiol, gan bwysleisio y dylid ei chyflawni trwy ddull iechyd cyhoeddus system gyfan.

Roedd llawer yn cefnogi ymagwedd gydol oes tuag at iechyd yr ymennydd, gan ganolbwyntio ar iechyd fasgwlaidd ac iechyd meddwl, ffactorau ffordd o fyw, a phenderfynyddion iechyd ehangach, gyda gweithredu wedi'i dargedu er mwyn lleihau anghydraddoldebau ar gyfer grwpiau risg uchel a grwpiau nad ydynt yn cael eu gwasanaethu'n ddigonol.

Roedd gofal sylfaenol yn cael ei ystyried yn elfen ganolog o ran atal, gyda chefnogaeth gwell integreiddio ar draws gwasanaethau iechyd, gofal cymdeithasol a gwasanaethau cymunedol. Roedd yr ymatebwyr hefyd yn pwysleisio pwysigrwydd ymwybyddiaeth y cyhoedd, gwybodaeth hygyrch, a hyrwyddo effeithiau dwyieithrwydd ar iechyd yr ymennydd. Roedd cefnogaeth gref hefyd i ddulliau cymunedol, gan gynnwys presgripsiynu cymdeithasol, gweithgareddau celfyddydol a diwylliannol, a'r defnydd o offer digidol lle gellir mynd i'r afael â rhwystrau o ran mynediad.

Adran B: Codi ymwybyddiaeth a dealltwriaeth o ddementia.

Ymatebodd 59 o bobl i'r cwestiwn hwn. Roedd yr ymatebwyr yn cefnogi'r egwyddor o godi ymwybyddiaeth y cyhoedd o ddementia fel elfen graidd o'r strategaeth, gan gydnabod ei rôl wrth leihau stigma, annog pobl i geisio cymorth yn gynharach a gwella profiadau i bobl â dementia a'u teuluoedd. Ystyrir bod angen i weithgarwch ymwybyddiaeth gyrraedd y tu hwnt i wasanaethau iechyd a gofal ac i'r cyhoedd yn ehangach, gan gynnwys ysgolion, gweithleoedd, busnesau, sefydliadau gwirfoddol a chymunedau lleol.

Roedd cefnogaeth gyffredinol hefyd i ymgyrchoedd wedi'u cydlynu'n genedlaethol a'u cyflwyno'n lleol gan ddefnyddio negeseuon clir, hygyrch a chynnes. Roedd yr ymatebwyr yn pwysleisio’r angen i wella dealltwriaeth o wahanol fathau o ddementia, hyrwyddo naratifau cadarnhaol a naratifau sy'n seiliedig ar gryfderau, ac ymwreiddio addysg dementia ac iechyd yr ymennydd trwy'r holl gyfnod dysgu gydol oes.

Nodwyd bod hygyrchedd a chynhwysiant yn hanfodol, gydag ymatebwyr yn galw am adnoddau dwyieithog Cymraeg-Saesneg, fformatau hygyrch, cyfathrebu sy'n briodol yn ddiwylliannol a mwy o gydnabyddiaeth o ffactorau risg sy'n gysylltiedig ag amhariad ar y synhwyrau a dementia. Roedd dulliau cymunedol yn cael eu hystyried yn bwysig hefyd ar gyfer lleihau stigma a chynyddu dealltwriaeth.

Roedd yr ymatebwyr yn pwysleisio bod angen cysylltu'r broses o godi ymwybyddiaeth â llwybrau clir ar gyfer cyngor, asesu, diagnosis a chymorth. Cafwyd galwad hefyd am werthusiad parhaus er mwyn sicrhau bod gweithgarwch ymwybyddiaeth yn arwain at welliannau mesuradwy wrth geisio cymorth, diagnosis cynharach a datblygu cymunedau sy'n gynhwysol o ddementia.

Adran C: Gwella diagnosis, triniaeth, gofal a chymorth dementia.

Ymatebodd 79 o bobl i'r cwestiwn hwn. Roedd yr ymatebwyr yn pwysleisio bod diagnosis cynnar a chywir, mynediad teg at wasanaethau, llwybrau gofal cydlynol a chymorth parhaus ar ôl diagnosis yn hanfodol er mwyn gwella canlyniadau i bobl sy'n byw gyda dementia. Roedd cefnogaeth gref i lwybrau diagnostig cenedlaethol clir, capasiti diagnostig estynedig, asesiadau amserol, a gwell cydnabyddiaeth o ddementia cynnar a mathau mwy prin o ddementia, ochr yn ochr â chyfathrebu tosturiol a hygyrch trwy gydol y broses ddiagnostig.

Fe wnaeth yr ymatebwyr dynnu sylw at yr angen am gynnig isafswm cenedlaethol o gymorth ar ôl diagnosis, gan gynnwys cydlynu gofal, pobl i roi cymorth gyda llywio’r hyn sydd ei angen, adsefydlu, cymorth seicolegol a mynediad at weithwyr proffesiynol perthynol i iechyd. Roedd yr ymatebwyr yn cydnabod y dylai cymorth hirdymor fod yn rhagweithiol, yn deg ac yn cael ei gefnogi gan gyllid cynaliadwy, gan gynllunio gofal ymlaen llaw yn gynnar a pharhaus.

Nododd rhai o’r ymatebwyr fod integreiddio ar draws y meysydd iechyd, gofal cymdeithasol, tai, trafnidiaeth a'r trydydd sector yn hanfodol, ochr yn ochr â llawer mwy o gymorth cymunedol, eiriolaeth, gweithgareddau ystyrlon a dulliau creadigol sy'n hyrwyddo lles. Roedd datblygu'r gweithlu, gan gynnwys hyfforddiant dementia, darpariaeth yn y Gymraeg a chynnydd mewn gallu ar draws gwasanaethau, yn ofyniadau allweddol hefyd. Roedd canlyniadau mesuradwy sy'n canolbwyntio ar ansawdd bywyd, annibyniaeth, parhad gofal a mynediad cyfartal yn cael eu hystyried yn bwysig ar draws yr adran hon. 

Adran D: Cefnogi gofalwyr di-dâl pobl sy'n byw gyda dementia.

Ymatebodd 68 o bobl i'r cwestiwn hwn. Roedd yr ymatebwyr yn pwysleisio'n gryf bod cyfraniad gofalwyr di-dâl yn hollbwysig a bod angen mwy o gydnabyddiaeth a chefnogaeth ar eu cyfer. Fe wnaeth llawer dynnu sylw at y pwysau sylweddol y mae gofalwyr di-dâl yn eu hwynebu a phwysigrwydd diogelu eu hiechyd, eu lles ac ansawdd eu bywyd.

Yr hyn a oedd yn codi dro ar ôl tro oedd cymorth rhagweithiol, hygyrch o'r pwynt diagnosis, gan gynnwys gwybodaeth, asesiadau a darparu cyfnodau seibiant amserol yn ogystal â chymorth amserol mewn argyfwng. Roedd yr ymatebwyr yn pwysleisio y dylai cymorth fod yn hyblyg, yn gyson ac ar gael ym mhob maes. Roeddent hefyd yn myfyrio ar yr angen am ddull mwy cyfannol sy'n canolbwyntio ar berthnasoedd ac sy'n cynnwys gofalwyr di-dâl wrth gynllunio gofal a gwneud penderfyniadau, sy'n gwella cydlynu rhwng gwasanaethau, ac sy'n cydnabod anghenion amrywiol gwahanol grwpiau o ofalwyr.

Roedd yr ymatebwyr yn cefnogi ehangu mynediad at gefnogaeth gan gymheiriaid, cyfleoedd dysgu, gweithgareddau cymunedol, a chyngor ariannol, cyfreithiol a chyflogaeth. Roedd gwasanaethau hygyrch a dwyieithog, sy'n briodol yn ddiwylliannol, yn cael eu hystyried yn bwysig hefyd.

Yn olaf, roedd yr ymatebwyr yn pwysleisio’r angen i gyd-fynd â strategaethau gofalwyr presennol. 

Adran E: Cefnogi’r gweithlu.

Ymatebodd 69 o bobl i'r cwestiwn hwn. Roedd yr ymatebwyr yn cefnogi'n gryf y ffocws ar ddatblygu'r gweithlu, gan gydnabod bod gweithlu medrus, hyderus a thosturiol yn hanfodol o ran darparu gofal dementia o ansawdd uchel. Fodd bynnag, roedd rhai yn pwysleisio bod yn rhaid i gyfrifoldebau ychwanegol gyd-fynd â buddsoddiad, amser hyfforddi gwarchodedig a mwy o allu o ran staff.

Roedd cefnogaeth gyffredinol i hyfforddiant dementia gorfodol, achrededig sy'n benodol i rôl ar draws pob sector, wedi'i gefnogi gan safonau cyson dros Gymru gyfan. Roedd yr ymatebwyr yn pwysleisio y dylai hyfforddiant symud y tu hwnt i ymwybyddiaeth sylfaenol a bod yn seiliedig ar ymarfer, wedi'i gydgynhyrchu gyda phobl sydd â phrofiad bywyd, ac wedi'i gefnogi gan oruchwyliaeth a dysgu myfyriol er mwyn gwella ansawdd a chysondeb gofal.

Cafodd lles y gweithlu, recriwtio a chadw staff eu nodi fel heriau sylweddol, yn enwedig ym maes gofal cymdeithasol a gwasanaethau cymunedol. Fe wnaeth yr ymatebwyr dynnu sylw at yr angen am gyflog teg, llwythi gwaith y gellir eu rheoli, cefnogaeth emosiynol a llawer mwy o waith yn cynllunio'r gweithlu, ochr yn ochr â gwell cydnabyddiaeth o nyrsio, gofal sylfaenol, seicoleg, Gweithwyr Proffesiynol Perthynol i Iechyd a rolau arbenigol eraill.

Roedd cefnogaeth gref hefyd i ddulliau amlddisgyblaethol a chymunedol, gan gynnwys cyfraniad gofalwyr di-dâl, gwirfoddolwyr, darparwyr dysgu oedolion ac ymarferwyr creadigol. Mae gallu o ran y Gymraeg yn cael ei ystyried yn hanfodol i ofal teg, tra dylai profiad bywyd gael ei ymwreiddio trwy gydol y broses o hyfforddi'r gweithlu, cynllunio a gwerthuso gwasanaethau. 

Adran F: Cefnogi ymchwil ac arloesi ym maes dementia.

Ymatebodd 56 o bobl i'r cwestiwn hwn. Roedd yr ymatebwyr yn cydnabod bod ymchwil ac arloesedd yn hanfodol er mwyn gwella canlyniadau i bobl â dementia a'u gofalwyr. Roeddent yn tynnu sylw at yr angen am fuddsoddiad parhaus i hybu'r gwaith o atal, diagnosis, triniaeth a gofal, wrth fynd i'r afael â'r tanariannu hanesyddol ym maes ymchwil dementia.

Un o'r themâu allweddol oedd yr angen am ymchwil ar draws y llwybr dementia llawn, gan gynnwys ym maes atal, triniaethau datblygol, cymorth cymunedol, lles, a modelau gofal arloesol. Roedd yr ymatebwyr yn pwysleisio hefyd pwysigrwydd ymchwil gynhwysol sy'n adlewyrchu anghenion grwpiau nad ydynt yn cael eu cynrychioli'n ddigonol ac yn hyrwyddo cyfranogiad dwyieithog.

Roedd cefnogaeth gref i gynnwys pobl â phrofiad bywyd wrth lunio blaenoriaethau ymchwil a sicrhau bod canfyddiadau'n cael eu trosi'n fwy effeithiol i bolisi, comisiynu ac ymarfer. Tynnodd yr ymatebwyr sylw at y ffaith bod partneriaethau cryfach rhwng y byd academaidd, iechyd, gofal cymdeithasol a'r sector gwirfoddol yn cael eu hystyried yn hanfodol ar gyfer ysgogi arloesi a gweithredu. Roedd yr ymatebwyr yn tynnu sylw hefyd at y cyfleoedd a gyflwynir gan dechnoleg ddigidol, dyfeisiau cynorthwyol a seilwaith data, gan bwysleisio pwysigrwydd mynediad teg. 

Adran G: Trefniadau llywodraethu ac atebolrwydd addas er mwyn sicrhau bod y strategaeth yn cael ei chyflawni.

Ymatebodd 53 o bobl i'r cwestiwn hwn. Roedd yr ymatebwyr yn cefnogi'n gryf trefniadau llywodraethu ac atebolrwydd cadarn er mwyn sicrhau bod y strategaeth yn cael ei chyflawni'n effeithiol. Un o'r themâu a oedd yn codi dro ar ôl tro oedd yr angen i symud o gynllunio i weithredu, gydag atebolrwydd cliriach am weithredu a chyflawni.

Roedd yr ymatebwyr yn pwysleisio pwysigrwydd arweinyddiaeth glir, rolau wedi'u diffinio, a chynrychiolaeth ar draws iechyd, gofal cymdeithasol, llywodraeth leol, tai, darparwyr annibynnol a'r trydydd sector. Tynnodd llawer sylw hefyd at yr angen am gyfranogiad ystyrlon gan bobl sydd â phrofiad bywyd mewn llywodraethu a gwneud penderfyniadau.

Roedd tryloywder a chraffu yn cael eu hystyried yn hanfodol, gyda galwadau am ganlyniadau mesuradwy, adroddiadau cyhoeddus, a goruchwyliaeth annibynnol. Roedd yr ymatebwyr hefyd yn pwysleisio bod yn rhaid cefnogi llywodraethu effeithiol gyda chydweithredu traws-sector, gwelliant parhaus, a ffocws ar degwch.




[bookmark: _Toc236233650]Cwestiwn 12: Targedau

Yr hyn y gwnaethom ni ei ofyn i chi

Bydd gan y strategaeth newydd nifer o dargedau mesuradwy a fydd yn dangos faint o gynnydd sydd wedi'i wneud. Ym mha feysydd y byddech chi'n canolbwyntio ar ddatblygu'r targedau hyn?

Themâu allweddol o'n dadansoddiad. 

Ymatebodd 123 o bobl i Gwestiwn 12. Mae'r canlynol yn crynhoi'r prif themâu a nodwyd wrth ddadansoddi’r ymatebion i'r ymgynghoriad.


Canlyniadau sy'n canolbwyntio ar yr unigolyn ac ansawdd bywyd. 

Dywedodd llawer o’r ymatebwyr y dylid barnu llwyddiant yn ôl sut mae pobl â dementia a'u gofalwyr yn profi bywyd mewn gwirionedd, nid dim ond yn ôl gweithgarwch gwasanaethau. Roeddent eisiau gweld targedau sy'n adlewyrchu urddas, annibyniaeth a lles ac a oedd yn dangos eu bod yn teimlo cefnogaeth a'u bod yn cadw mewn cysylltiad â theulu a chymuned. Roedd barn gref y dylai mesurau gynnwys profiad bywyd, fel adborth gan bobl â dementia a gofalwyr, a bod ffocws ar yr hyn sy'n wirioneddol bwysig o ddydd i ddydd.

Roedd llawer o sylwadau yn canolbwyntio ar yr hyn sy'n digwydd ar ôl diagnosis a'r teimlad oedd bod angen llawer mwy o sylw ar hyn. Mae pobl eisiau llwybrau clir, pwyntiau cyswllt a enwir, a chefnogaeth barhaus yn hytrach nag ymyriadau untro. Roedd hyn yn cynnwys mynediad at therapïau, cymorth cymunedol, cymorth ymarferol, a gwell cydlynu rhwng gwasanaethau iechyd, gofal cymdeithasol a gwirfoddol fel nad oes rhaid i bobl lywio'r system ar eu pennau eu hunain.

Diagnosis amserol.

Un thema glir oedd yr angen am ddiagnosis cyflymach a mwy cyson. Tynnodd pobl sylw at amseroedd aros hir, amrywiadau rhwng ardaloedd, a phwysigrwydd diagnosis cywir ac esboniad da o’r diagnosis. Roedd yr ymatebwyr yn pwysleisio y dylai diagnosis fod yn amserol ond na ddylid ei frysio, ac y dylai arwain yn syth at gefnogaeth yn hytrach na gwneud i bobl deimlo eu bod wedi'u gadael ar eu pen eu hunain ar ôl cael y diagnosis.

Cymorth i ofalwyr di-dâl.

Cafodd cymorth i ofalwyr di-dâl ei godi dro ar ôl tro fel rhywbeth hanfodol. Roedd yr ymatebwyr yn tynnu sylw at y pwysau y mae gofalwyr di-dâl yn eu hwynebu a'r risg o ddiffygiad. Roeddent am gael targedau sy'n adlewyrchu mynediad at asesiadau gofalwyr, cyfnodau seibiant, seibiannau hyblyg, cymorth emosiynol a gwybodaeth. Roedd llawer yn pwysleisio bod y system gyfan yn wynebu anawsterau os nad gofalwyr yn derbyn cymorth priodol, ac y gall gofal fynd yn argyfyngus yn gyflym iawn.
Atal ac iechyd yr ymennydd.

Roedd nifer o’r ymatebwyr yn canolbwyntio ar atal gydol oes. Roedd hyn yn cynnwys hyrwyddo ffyrdd iach o fyw, lleihau ffactorau risg fel iechyd corfforol gwael, a chodi ymwybyddiaeth o iechyd yr ymennydd. Roedd cysylltiad clir wedi'i wneud hefyd rhwng atal a lleihau anghydraddoldebau, a bod angen targedau er mwyn sicrhau bod pob grŵp yn cael budd.

Y gweithlu. 

Tynnodd llawer o ymatebwyr sylw at bwysigrwydd gweithlu sydd wedi'i hyfforddi'n dda ac sy'n cael ei gefnogi. Awgrymwyd y dylai targedau ganolbwyntio ar hyfforddiant, sgiliau, recriwtio a chadw. 

Ymchwil ac arloesedd. 

Roedd rhai o’r ymatebwyr yn pwysleisio bod angen ymchwil barhaus a bod angen defnyddio dulliau newydd. Roedd hyn yn cynnwys datblygu triniaethau newydd, gwella diagnosis, a sicrhau bod ymchwil yn cael ei roi ar waith. Awgrymwyd y gallai targedau fesur cyfranogiad mewn ymchwil a mesur sut mae dysgu yn cael ei rannu ar draws gwasanaethau.

Themâu eraill.

Codwyd sawl thema ychwanegol, gan gynnwys yr angen i leihau anghydraddoldebau, gwella mynediad mewn ardaloedd gwledig, a mynd i'r afael â rhwystrau o ran trafnidiaeth. Soniodd yr ymatebwyr hefyd am bwysigrwydd cymorth cymunedol, gwell cydlynu rhwng gwasanaethau, llywodraethu clir, a chyfathrebu hygyrch

Yr hyn y gwnaethom ni ei ofyn i chi

A oes unrhyw effeithiau neu ystyriaethau sydd ar goll o'r asesiadau hyn yn eich barn chi? A oes unrhyw beth yn benodol y byddech chi am iddo gael ei gynnwys mewn asesiad effaith integredig?

Themâu allweddol o'n dadansoddiad.

Ymatebodd 77 o bobl i Gwestiwn 13. Roedd llawer o'r ymatebwyr yn cydnabod bod yr asesiadau effaith yn cwmpasu meysydd allweddol ond bod angen rhagor o fanylion ar sut y bydd camau gweithredu yn lleihau anghydraddoldebau, a bod angen eu cefnogi gan dargedau clir a mesurau perfformiad. Roedd ffocws cryf ar gydraddoldeb, cynhwysiant, a chydnabod effeithiau seicolegol dementia, gan gynnwys effeithiau cronnus anfantais ar draws gwahanol grwpiau.

Roedd nifer o’r ymatebwyr yn pwysleisio’r angen i adlewyrchu'n well yr effaith ar ofalwyr di-dâl ac ystyried sut mae oedi mewn gwasanaethau, materion mynediad, a gallu’r gweithlu yn effeithio ar ganlyniadau. Tynnwyd sylw at allgáu digidol, materion gwledig a rhwystrau o ran trafnidiaeth hefyd fel risgiau i fynediad teg.

Roedd galwadau i gryfhau'r ystyriaeth a roddir i effeithiau ehangach, gan gynnwys pwysau economaidd, canlyniadau iechyd, tai, hawliau dynol, a chynhwysiant grwpiau nad ydynt yn cael eu cynrychioli'n ddigonol, ochr yn ochr â sicrhau cyfathrebu hygyrch. Cafwyd tystiolaeth gan yr ymatebwyr hefyd a fydd yn llywio ymhellach y gwaith o ddatblygu'r asesiadau effaith terfynol.

Yr hyn y gwnaethom ni ei ofyn i chi.

Sut allai'r strategaeth roi mwy o gyfleoedd i bobl ddefnyddio'r Gymraeg? Sut gallai hi sicrhau bod y Gymraeg yn cael ei thrin yn deg ac yn gyfartal ochr yn ochr â'r Saesneg?

Themâu allweddol o'n dadansoddiad.

Ymatebodd 90 o bobl i Gwestiwn 14. Mae'r canlynol yn crynhoi'r prif themâu a nodwyd wrth ddadansoddi’r ymatebion i'r ymgynghoriad.

Y cynnig rhagweithiol / Cymraeg yn ddiofyn.

Roedd consensws cryf y dylid cynnig y Gymraeg yn awtomatig ym mhob cam o ofal, nid ar gais yn unig. Roedd yr ymatebwyr yn ystyried y Gymraeg fel angen clinigol, sy'n gofyn am ddarpariaeth gyson, wedi'i chynnwys ar draws gwasanaethau.

Gweithlu sy'n siarad Cymraeg.

Fe wnaeth llawer o ymatebwyr dynnu sylw at y ffaith bod gweithlu digonol, medrus sy'n gallu'r Gymraeg yn hanfodol. Roedd yr ymatebwyr yn galw am well recriwtio, hyfforddiant, a disgwyliadau cliriach, gyda rhai yn awgrymu isafswm lefelau o ran staffio neu gwotâu.

Mynediad ar draws y llwybr dementia.

Roedd yr ymatebwyr yn teimlo y dylai cymorth yn y Gymraeg fod ar gael ar hyd y llwybr gofal cyfan o'r cyfnod asesu hyd ddiwedd oes. Roeddent yn teimlo bod defnyddio'r Gymraeg yn gysylltiedig â hunaniaeth, urddas, diogelwch, a chanlyniadau gwell, yn enwedig wrth i bobl ddychwelyd i'w hiaith gyntaf.

Adnoddau asesu ac ymchwil.

Fe wnaeth nifer o ymatebwyr fynegi pryder am ddiffyg adnoddau asesu gwybyddol priodol yn y Gymraeg. Roedd yr ymatebwyr yn pwysleisio’r angen am adnoddau ac ymchwil sy'n benodol i'r Gymraeg er mwyn sicrhau diagnosis cywir a gofal cyfartal.

Gwybodaeth ac adnoddau dwyieithog.

Roedd yr ymatebwyr yn tynnu sylw at bwysigrwydd cael gwybodaeth ar gael yn y Gymraeg ac yn Saesneg ar yr un pryd, gan gynnwys fformatau hygyrch. Awgrymodd rhai o’r ymatebwyr y dylid rhannu adnoddau neu gael adnoddau canolog er mwyn cefnogi darpariaeth gyson o ansawdd uchel.



Materion trawsbynciol.

Roedd rhai themâu ar draws yr ymatebion yn cynnwys yr angen am lywodraethu a monitro cryfach, gwaith gorfodi cryfach ar safonau, mwy o aliniad â deddfwriaeth, ac ystyried cyd-destun lleol a chynhwysiant ehangach (e.e. ieithoedd eraill a BSL).

Ymatebodd 105 o bobl i Gwestiwn 15. Roedd adborth yn tynnu sylw at gefnogaeth i uchelgais a gwerthoedd y Strategaeth Dementia ddrafft ond roedd yn pwysleisio bod yn rhaid iddi fynd y tu hwnt i fwriad lefel uchel. Roedd yr ymatebwyr eisiau gweld cyflawni clir, cyfrifoldebau wedi'u diffinio, cerrig milltir mesuradwy ac adrodd tryloyw. Roedd rhai yn galw hefyd am gynlluniau cyflawni penodol ac eglurder ynghylch sut y bydd gwersi o'r cynllun gweithredu blaenorol yn cael eu defnyddio.

Un o'r themâu cyson oedd yr angen am gymorth sy'n canolbwyntio ar yr unigolyn ar hyd y daith ddementia lawn, gan gynnwys gofal yn y cyfnod diweddarach a gofal diwedd oes. Roedd yr ymatebwyr yn pwysleisio na ddylai cymorth ostwng ar ôl diagnosis a bod yn rhaid iddo esblygu gydag anghenion sy'n newid. Roedd hyn yn cynnwys gofal dilynol, cyswllt a enwir, a mynediad at gymorth therapiwtig ac adsefydlu fel gweithwyr proffesiynol perthynol i iechyd. Codwyd pryderon hefyd am ansawdd gofal ac urddas, yn enwedig mewn ysbytai a chartrefi gofal, ochr yn ochr â galwadau am well hyfforddiant i staff a gwaith cynllunio gofal sy'n fwy cydgysylltiedig. Roedd yr ymatebwyr yn galw am lawer mwy o ffocws ar ddiogelu yn y strategaeth.
Roedd gofalwyr di-dâl yn cael eu hystyried yn ganolog, gyda galwadau am lawer mwy o gydnabyddiaeth o'u harbenigedd a'r pwysau y maen nhw'n ei wynebu. Roedd yr ymatebwyr yn gofyn am adnabod cynnar, asesiadau rheolaidd, cyfnodau seibiant, cefnogaeth emosiynol a chanllawiau cliriach. 

Roedd llawer o’r ymatebion yn pwysleisio'r angen am fuddsoddiad ar draws gwasanaethau. Roedd hyn yn cynnwys gallu diagnostig, gofal cymunedol, timau amlddisgyblaethol, a darpariaeth trydydd sector. Roedd yr ymatebwyr eisiau sicrhau bod cyllid yn eglur ac nad oedd yn dibynnu ar gyllidebau sydd eisoes wedi'u hymestyn. Cafwyd galwadau dro ar ôl tro i fynd i'r afael ag anghydraddoldebau sy'n gysylltiedig â materion gwledig ac amrywiadau mewn mynediad, yn ogystal â galwadau i wella’r nifer o leoedd sydd ar gael mewn cartrefi gofal a lleihau oedi diangen mewn ysbytai neu leoliadau y tu allan i'r ardal.

Cafodd y broses o integreiddio a rhwyddineb llywio eu codi hefyd gyda’r ymatebwyr yn galw am lwybrau cyfeirio symlach, gwybodaeth glir am lwybrau, a mynediad digidol ac annigidol i gymorth. Roedd gwaith cydgysylltiedig ar draws y meysydd iechyd, gofal cymdeithasol, a gwasanaethau ehangach yn cael ei ystyried yn hanfodol, ynghyd â chymorth llywio ymarferol a sylw i rwystrau o ran trafnidiaeth.
Ochr yn ochr â chymorth ar ôl diagnosis, roedd yr ymatebwyr yn pwysleisio pwysigrwydd atal a chanfod yn gynnar. Roeddent yn galw am gerrig milltir clir, buddsoddi mewn gwasanaethau cof, a dulliau lleihau risg mwy rhagweithiol. Roedd lles cymunedol yn thema bwysig hefyd, gyda chefnogaeth gref i'r celfyddydau, cerddoriaeth, gwirfoddoli a gweithgareddau awyr agored. Roedd cymunedau sy'n deall dementia yn hanfodol i leihau stigma a theimladau o fod yn ynysig.

Roedd cyfartaledd a hygyrchedd yn ymddangos yn gyson yn yr adborth. Roedd y materion allweddol yn cynnwys darpariaeth Gymraeg, mynediad i Iaith Arwyddion Prydain, allgáu digidol, a gofal sy'n gymwys yn ddiwylliannol. Roedd yr ymatebwyr yn pwysleisio bod yn rhaid i wasanaethau cynhwysol gael eu hymwreiddio yn ymarferol, gyda chymorth datblygiad y gweithlu a mesurau clir. Fe wnaeth eraill dynnu sylw at yr angen am gymorth yn y gweithle i bobl â dementia cynnar ac am iaith gliriach, fwy hygyrch yn y strategaeth ei hun.

Mae'r ddogfen hon yn darparu crynodeb o ganfyddiadau allweddol y dadansoddiad o'r ymatebion a ddaeth i law. Byddwn yn defnyddio'r ymatebion hyn i'r ymgynghoriad er mwyn llywio'r gwaith o ddatblygu fersiwn derfynol y Strategaeth Dementia a byddwn yn cael ein cefnogi gan grŵp gorchwyl a gorffen sy'n cynnwys rhanddeiliaid allweddol. 

